Dewan Rakyat: Langkah proaktif kerajaan bantu tarik pelabur luar
Oleh MOHD RASDAN AHMAD

13 Mac 2023, 3:13 pm
KUALA LUMPUR – Kerajaan melalui Kementerian Perdagangan Antarabangsa dan Industri (MITI) dan Lembaga Pembangunan Pelaburan Malaysia (MIDA) sentiasa mengambil langkah-langkah yang proaktif dalam usaha menarik pelaburan dalam pelbagai sektor di Malaysia.
Timbalan Menterinya, Liew Chin Tong berkata, usaha tersebut termasuk tindakan memperkemaskan semula fokus dan strategi semasa untuk memastikan pelabur-pelabur asing membuat pelaburan yang berterusan di Malaysia dan tidak beralih arah dari Malaysia ke negara lain.
“Antara faktor-faktor yang terus mengekalkan kedudukan Malaysia sebagai destinasi pilihan pelabur yang menarik untuk pengembangan global dan serantau adalah lokasi Malaysia yang strategik di Asia Tenggara yang membolehkan pelabur mendapat akses pasaran yang luas.
“Selain itu, rantaian bekalan yang mantap, ekosistem dan infrastruktur yang kukuh serta persekitaran perniagaan yang kondusif di dalam negara seperti ekosistem sektor elektrikal dan elektronik, peranti perubatan, industri halal serta industri sokongan kejuruteraan seperti perkhidmatan ‘mould’ dan ‘die’, ‘metal casting’, ‘metal fabrication’ dan perkhidmatan sokongan kejuruteraan lain yang boleh dimanfaatkan oleh para pelabur.
“Bukan itu sahaja, ketersediaan bakat tempatan yang terlatih turut menjadi pemangkin untuk memacu pertumbuhan ekonomi yang mampan,” katanya di Dewan Rakyat, hari ini.
Beliau berkata demikian ketika menjawab pertanyaan Aminolhuda Hassan (PH-Sri Gading) yang ingin tahu apakah usaha-usaha kerajaan bagi memastikan syarikat-syarikat besar tidak beralih arah dari Malaysia ke negara lain.

Dalam pada itu, tambah Chin Tong, bagi tempoh 2018 hingga Julai 2022, sebanyak 3,893 projek pengilangan dengan jumlah pelaburan sebanyak RM503.3 bilion telah diluluskan di dalam negara. Projek-projek ini telah menyediakan 331,509 peluang pekerjaan.
Daripada jumlah tersebut katanya, sebanyak RM388.2 bilion (77.1 peratus) adalah pelaburan langsung asing manakala RM115.1 bilion (22.9 peratus) merupakan pelaburan langsung domestik. – KOSMO! ONLINE.


MDEC, KPMG jalin kerjasama galak pertumbuhan 20 syarikat pemula
Oleh KAMARIAH KHALIDI

13 Mac 2023, 2:50 pm
CYBERJAYA- Perbadanan Ekonomi Digital Malaysia (MDEC) menjalin kerjasama dengan firma perkhidmatan profesional, KPMG bagi menggalakkan pertumbuhan 20 syarikat pemula atau ‘start ups’ untuk menjadi syarikat unicorn menjelang 2025.
Ketua Pegawai Eksekutif MDEC, Mahadhir Aziz berkata, Founders Centre for Excellence (FOX) kendalian MDEC adalah inisiatif intervensi untuk menyediakan sokongan kepada syarikat terpilih yang berpotensi tinggi menjadi ‘unicorn’ seterusnya.
“Objektif kami adalah mengembangkan lima syarikat unicorn dari Malaysia menjelang 2025 dengan menumpukan kepada strategi serampang dua mata daripada segi meningkatkan kebolehupayaan dan penambahbaikan untuk semua pengasas teknologi yang ingin mempercepatkan pertumbuhan mereka.
“Enam tonggak utama menerusi program FOX termasuklah intervensi polisi, pengembangan perniagaan, pelaburan bernilai tinggi, perundingan serta pemerolehan bakat dan bimbingan,” katanya.
Ucapan beliau dibacakan oleh Naib Presiden Kanan MDEC, Gopi Ganesalingam pada program pertukaran dokumen kerjasama antara MDEC FOX dan KPMG di Ibu Pejabat MDEC di sini hari ini.
Mengulas lanjut, beliau berkata, kerjasama yang terjalin itu termasuk menyediakan perundingan serta nasihat antaranya mengenai fintech dan inovasi, ketahanan teknologi, kesinambungan perniagaan, infrastruktur dan tadbir urus serta risiko dan pematuhan. – KOSMO! ONLINE


Program ‘Dual Campus’, ‘Double Degree’ beri lonjakan buat MSU
Oleh TUAN NURHIDAYAH TUAN AB.GHANI

13 Mac 2023, 3:08 pm
SHAH ALAM – Management and Science University (MSU) hari ini melancarkan program ‘Dual Campus’ dan ‘Double Degree’ melibatkan dua negara serumpun iaitu Malaysia dan Indonesia.
Pelancaran program ‘Dual Campus’ melibatkan MSU Shah Alam dengan MSU Jakarta, Indonesia manakala program ‘Double Degree’ di antara MSU dan Universitas Airlangga (UNAIR) serta Jakarta Global University (JGU).
Menteri Pendidikan Tinggi, Datuk Seri Mohamed Khaled Nordin berkata, program berkenaan harus menjadi satu manifestasi membuktikan keupayaan sektor pendidikan tinggi Malaysia mengangkat kecemerlangan merentas sempadan.
“Perkara ini sangat bertepatan dengan cita-cita saya untuk menjadikan Malaysia sebagai hab atau pusat pengembangan bakat yang dihormati dunia.
“Dengan pelancaran kolaborasi julung kali MSU ini, saya sangat berpuas hati dan yakin MSU akan lakukan yang terbaik susulan reputasinya yang bagus dan baik.
“Saya yakin penawaran program seperti ini akan memperkaya secara signifikan pengalaman para pelajar bukan sahaja dari kedua-dua negara tetapi pelajar dari seluruh dunia yang mengikut program ini,” ujarnya dalam sidang media selepas majlis pelancaran program itu di Dewan Canselor MSU, pagi tadi.

Beliau memberitahu, pihaknya akan memberikan sokongan secara berterusan kepada MSU dalam usaha-usaha mengembangkan serta memainkan peranan lebih besar dalam sektor pendidikan tinggi dalam negara.
Sehubungan itu, Presiden MSU, Professor Tan Seri Datuk Wira Dr Mohd Shukri Ab Yajid berkata, kerjasama antara MSU serta rakan strategik luar negara ini membolehkan pelajar berpeluang merasai pengalaman pembelajaran di Malaysia atau pun di Indonesia.
“MSU mempunyai lebih dari 350 rakan strategik di serata dunia bagi menyokong program ‘international partnership’ atau pengantarabangsaan.
“Program ini adalah mobiliti sepenuhnya yang membolehkan pelajar memilih untuk belajar dalam negara atau di Indonesia.
“Kita menawarkan dua program utama iaitu peringkat sarjana muda (undergraduate) dan lepaskan ijazah (postgraduate),”jelasnya.
Katanya, program ini akan mendedahkan pelajar untuk membina kematangan berfikir serta kedewasaaan di samping membentuk sikap kompetitif dalam diri pelajar.
Turut hadir ke pelancaran program berkenaan, Realtor UNAIR, Prof Dr Mohammad Nasih, Naib Canselor MSU, Prof Sri Datuk Dr Junaidah Abd Hamid serta pengurusan kanan MSU dan Kementerian Pendidikan Tinggi Malaysia. – KOSMO! ONLINE.


Mahkamah: Bekas setiausaha peribadi Syed Saddiq dakwa dikasari, diugut pegawai SPRM
Oleh NORLIZAH ABAS

13 Mac 2023, 3:24 pm
KUALA LUMPUR – Bekas setiausaha peribadi Syed Saddiq Syed Abdul Rahman memberitahu Mahkamah Tinggi di sini, hari ini, beliau dikasari dan diugut oleh pegawai-pegawai Suruhanjaya Pencegahan Rasuah Malaysia (SPRM) ketika siasatan dijalankan terhadap Ahli Parlimen Muar itu, tiga tahun lalu.
Siti Nurul Hidayah, 27, berkata, perbuatan pegawai-pegawai berkenaan menyebabkannya membuat laporan polis dan seterusnya mengadakan sidang media berkaitan kejadian tersebut.
Menurutnya, ketika pihak SPRM memulakan siasatan terhadap Syed Saddiq, beliau dihubungi oleh seorang pegawai bernama Mohd. Ihsan Sapuan agar memberi keterangan di ibu pejabat agensi berkenaan.
Ujar saksi pembelaan keempat itu, Mohd. Ihsan memperkenalkan diri sebagai pegawai penyiasat yang terlibat dalam siasatan terhadap Syed Saddiq.
“Dalam siasatan tersebut, saya telah diugut dan dikasari oleh pegawai-pegawai yang melakukan siasatan terhadap saya, lanjutan itu saya telah membuat laporan polis dan mengadakan sidang media mengenainya,” ujar Siti Nurul Hidayah.
Pada perbicaraan sebelum ini, Syed Saddiq memberi keterangan bahawa pendakwaan terhadapnya bermotifkan politik dendam manakala beberapa sahabatnya diugut oleh pegawai SPRM ketika siasatan dijalankan.

Ahli Parlimen Muar itu menyatakan, mereka yang juga ahli Angkatan Bersatu Anak Muda (Armada) diugut supaya memberikan kenyataan mengikut kehendak SPRM.
Ketika membacakan pernyataan saksi, Siti Nurul Hidayah berkata, beliau mula mengenali Syed Saddiq melalui satu pertubuhan bukan kerajaan (NGO), Challenger dan selanjutnya berkhidmat sebagai setiausaha peribadinya ketika beliau menjadi ahli Bersatu pada 2016.
Ujar saksi, tugasnya antara lain ketika itu adalah mengambil gambar dan video ketika Ahli Parlimen Muar itu sedang bertugas dan seterusnya dihantar ke media sosial selain menguruskan jadual harian beliau.
Menjawab soalan pada sesi pemeriksaan balas, penuntut di Universiti Teknologi Mara (UiTM) itu bersetuju bahawa beliau dilantik sebagai setiausaha peribadi kerana Syed Saddiq mempercayainya.
Kata Siti Nurul Hidayah, beliau kemudian menganggotai `Team Syed Saddiq’ yang ditubuhkan pada 2018 bagi membantunya melaksanakan kempen pilihan raya.
Menurut Siti Nurul Hidayah, Syed Saddiq mula melakukan gerak kerja khidmat untuk mempromosikan diri selaku calon yang akan bertanding pada Pilihan Raya Umum ke-14 (PRU14).
Saksi berkata, sepanjang tempoh 10 program yang dianjurkan, Syed Saddiq menggunakan wangnya sendiri tanpa bantuan kewangan daripada Armada mahupun Bersatu.
Perbicaraan di hadapan Hakim Datuk Azhar Abdul Hamid bersambung esok. – KOSMO! ONLINE


Nelayan tidak setuju beri lesen tangkap siput retak seribu
Oleh SYED AZLAN SAYED HIZAR

13 Mac 2023, 3:01 pm
KUALA PERLIS – Tiga persatuan nelayan bertegas untuk tidak membenarkan pengeluaran lesen menangkap siput retak seribu bagi menjaga ekosistem marin di perairan negeri itu.
Persatuan tersebut adalah Persatuan Nelayan Perlis, Persatuan Nelayan Kawasan Kuala Perlis dan Persatuan Nelayan Kawasan Perlis Selatan.
Pengerusi Jawatankuasa Pertanian dan Industri Makanan negeri, Razali Saad berkata, keputusan itu mengekalkan dasar yang dibuat dalam mesyuarat agung persatuan terlibat dalam menjaga keterjaminan makanan dan sumber marin.
“Selain faktor cuaca, isu kekurangan hasil laut adalah disebabkan kegiatan menangkap siput retak seribu yang menggunakan kaedah salah sehingga merosakkan dasar laut.
“Dalam menyuarat hari ini, pihak nelayan mendedahkan cara sesetengah nelayan menangkap siput menggunakan kaedah menangguk bukan tradisional menyebabkan tahap kerosakan kritikal dasar laut dalam tempoh lama,” katanya pada sidang akhbar di pejabat Lembaga Kemajuan Ikan Malaysia (LKIM) di sini hari ini.
Katanya, Perlis mempunyai kawasan laut terhad untuk aktiviti menangkap ikan iaitu sepanjang garisan pantai dari sempadan Thailand ke Kuala Sanglang, Kedah sejauh 19 kilometer dengan nelayan hanya mempunyai jarak lapan batu nautika dari pantai ke tengah laut.

“Dalam perbincangan ini, pihak persatuan dan agensi berkaitan memohon pasukan penguat kuasa seperti polis marin dan Maritim Malaysia (APMM) lebih tegas dalam mengekang aktiviti pencerobohan nelayan luar yang menjalankan aktiviti penangkapan siput retak seribu secara haram.
“Untuk pengetahuan, aktiviti penangkapan siput retak seribu telah diharamkan sejak tahun 1980-an lagi bagi menjaga ekosistem marin dan sebelum ini hanya kaedah tangkapan menggunakan tangguk tradisional sahaja dibenarkan,” jelasnya. – KOSMO! ONLINE


LTAT umum kadar dividen tertinggi sejak 2018
Oleh SITI A'ISYAH SUKAIMI

13 Mac 2023, 3:18 pm
KUALA LUMPUR – Lembaga Tabung Angkatan Tentera (LTAT) mengisytiharkan kadar dividen sebanyak 5 peratus, berbanding 4.1 peratus sekali gus tertinggi sejak 2018.
Ia melibatkan jumlah pembayaran pada 2022 sebanyak RM476.45 juta, manakala pada tahun sebelumnya adalah sebanyak RM379.42 juta.
Menteri Pertahanan, Datuk Seri Mohamad Hasan berkata, beliau gembira dan bersyukur kerana LTAT memperuntukkan sejumlah peruntukan kewangan daripada keuntungan operasi syarikat sebanyak 5 peratus untuk dividen tersebut.
“Ini mengambil kira suasana pasaran dan hampir tiga tahun negara berdepan pandemik. Tetapi atas kecekapan pengurusan, dapat pulangan daripada pelaburan yang akhirnya peruntukan sejumlah kewangan dengan pembayaran dividen.
“Justeru saya yakin dengan pengurusan LTAT sedia ada ketika ini selain menambah nilai program tabungan LTAT dalam memberi hasil yang baik,” katanya pada sidang akhbar pengumuman kadar dividen LTAT di sini hari ini.
Pengkreditan dividen 2022 kepada 122,935 pencarum telah dilaksanakan Jumaat lalu dan mereka boleh mendapatkan maklumat terkini melalui aplikasi mudah alih MyWIRA atau laman web LTAT di www.ltat.gov.my.

Sementara itu, LTAT merekodkan RM652.36 juta Pendapatan Kasar untuk tahun dalam tinjauan, peningkatan 27.4 peratus berbanding tahun sebelumnya, yang didorong hasil pendapatan pelaburan ekuiti awam dan ekuti persendirian.
Bagi Pendapatan Tertahan (pasca dividen) pula merekodkan RM499.64 juta iaitu peningkatan signifikan sebanyak 72.8 peratus berbanding RM289.15 juta pada tahun sebelumnya. – KOSMO! ONLINE


Jenazah mangsa nahas di Thailand dikebumi di P. Pinang
Oleh SITI NOR MAS ERAH AMRAN

14 Mac 2023, 10:30 pm
SEBERANG PERAI – Jenazah penunggang motosikal berkuasa tinggi yang maut dalam kemalangan di Prachuap Khiri Khan, Thailand semalam akan dikebumikan di Permatang Langsat, Kepala Batas di sini nanti.
Mohamad Razis Zakaria,42, yang bertugas sebagai kakitangan sebuah syarikat perkapalan di Sarawak itu dilaporkan menunggang sendirian ketika dalam perjalanan pulang ke tanah air sebelum motosikalnya dipercayai terbabas.
Isterinya, Salma Mohd Sobri, 31, berkata, bapa mentua dan adik iparnya kini berada di Thailand bagi menguruskan kepulangan jenazah ketika ini.
“Tidak pasti bila jenazah akan tiba di sini kerana jarak lokasi mereka dan sempadan negara adalah 700 kilometer. Insya-Allah, arwah akan dikebumikan di Tanah Perkuburan Berpusat Masjid Abdullah Fahim, Permatang Langsat,” ujarnya ketika ditemui petang tadi.
Beritahu Salma, dia tidak menyangka akan berita kematian suaminya memandangkan Mohamad Razis sebelum itu telah membuat tempahan dua ekor kambing untuk majlis akikah anak mereka yang dijangka lahir bulan depan.
“Kali terakhir saya menghubungi arwah, dia beritahu dalam perjalanan pulang, namun tidak lama kemudian rakannya hubungi dan memaklumkan arwah maut dalam kemalangan,” ujarnya sebak.

Sementara itu, ibu mangsa, Chek Basah Sabri, 62, pula berkata, anaknya berada di Thailand sejak seminggu lalu bagi menghantar bantuan di beberapa maahad tahfiz di negara itu.
Menurutnya, arwah seorang yang aktif dalam kerja amal sejak berusia 21 tahun, malah sudah lebih 15 tahun dia mengunjungi maahad tahfiz di sana untuk menyampaikan bantuan.
“Walaupun pendiam, dia ringan tulang membantu keluarga termasuk membiayai kos pendidikan tujuh adiknya. Saya tinggal di Pantai Remis, Perak dan hanya mengetahui kejadian selepas dihubungi rakannya pagi semalam.
“Kami sekeluarga terkejut kerana tiga anak perempuannya berusia 16 hingga lapan tahun baru kehilangan ibu pada 2020 dan kini mereka juga kehilangan bapa,” ujarnya.
Mengulas lanjut, suri rumah itu berkata, arwah pernah menyatakan hasrat agar tiga anaknya itu tinggal bersamanya dalam pertemuan akhir pada minggu lalu dan tidak menyangka kata-kata tersebut menjadi kenyataan. – KOSMO! ONLINE.


Nepal larang pendakian solo
Oleh KOSMO

14 Mac 2023, 9:30 pm
KATHMANDU –  Pelancong yang mahu mendaki mana-mana puncak di Nepal kini dilarang membuat pendakian solo kerana mereka perlu melantik jurupandu arah atau mendaki secara berkumpulan, lapor stesen penyiaran CNN semalam.
Arahan terbaharu itu dikeluarkan lima tahun selepas Nepal melarang aktiviti pendakian solo di Gunung Everest dan kini, peraturan tersebut diperluas kepada aktiviti pendakian di serata kawasan negara itu.
Walaupun aktiviti mendaki gunung menjadi salah satu penyumbang utama ekonomi Nepal,  kerajaan juga perlu menanggung kos besar  operasi mencari dan menyelamat pendaki solo yang sesat.
“Apabila anda mendaki secara solo dan mengalami kes kecemasan, tiada sesiapa dapat menolong anda.
“Apabila pelancong hilang akibat sesat atau ditemui mati, kerajaan sukar  untuk mengesan lokasinya  kerana mangsa menggunakan trek pedalaman,” kata Pengarah Lembaga Pelancongan Nepal, Mani R. Lamichhane.
Sementara itu, pemilik sebuah firma jurupandu berlesen di Nepal, Ian Taylor berkata, langkah terbaharu itu tepat dilakukan kerana semakin ramai pengembara cuba mendaki puncak yang sukar di negara itu secara bersendirian.

“Sebelum ini, kita sering melihat hanya pendaki berpengalaman datang mendaki di Nepal. Walaupun kebanyakan mereka tidak menggunakan khidmat jurupandu, mereka mempunyai kelengkapan mencukupi dan mempunyai ilmu pendakian.
“Namun kini, semakin ramai orang datang ke rantau ini dan kebanyakan  mereka adalah pelancong dan bukan pendaki sebenar.
“Mereka tidak mempunyai ilmu pendakian mencukupi. Disebabkan itu, mereka memerlukan bantuan jurupandu arah yang berpengalaman,” katanya. – Agensi


Guru diberi autonomi urus isu sikap, disiplin pelajar sekolah
Oleh KOSMO!

14 Mac 2023, 10:35 pm
SEREMBAN – Kementerian Pendidikan kini memperkukuhkan Bahagian Kaunseling serta memberi lebih ruang autonomi kepada guru bagi menguruskan isu sikap, disiplin dan perbuatan vandalisme dalam kalangan pelajar sekolah.
Menterinya, Fadhlina Sidek berkata, langkah tersebut adalah sebagai tindakan intervensi supaya pelajar yang terlibat dapat kembali menjadi individu yang bersikap lebih baik.
Intervensi ini penting, sebab itu di peringkat Kementerian Pendidikan, kami telah perkukuhkan Bahagian Kaunseling termasuk memberikan lebih banyak ruang autonomi kepada guru untuk uruskan hal berkaitan termasuk dalam isu disiplin, vandalisme dan sebagainya.
“Kami memperkasakan Jabatan Pendidikan Negeri (JPN), Pejabat Pendidikan Daerah (PPD) dan sekolah untuk ambil tindakan, ruang lingkup ini juga tidak disensasikan. Anak-anak ini berhadapan isu sikap dan kita harus ambil sikap lindung terlebih dahulu dan kemudian buat intervensi supaya mereka dapat kembali dan dididik menjadi manusia lebih baik.
“Proses ansur maju ini kena berlangsung bukan di kementerian sahaja, perlu sokongan komuniti, ibu bapa dan pertubuhan bukan kerajaan (NGO) berkaitan yang boleh bersama dengan kami dalam konteks melihat pendidikan karakter anak-anak ini,” katanya.
Beliau berkata demikian kepada pemberita selepas merasmikan Seminar Membangunkan Malaysia Madani: Peranan Sektor Pendidikan di Institut Aminuddin Baki, Bandar Enstek di sini hari ini.

Sementara itu ketika berucap pada majlis itu, Fadhlina berkata, beliau akan begitu kecewa sekiranya pelajar-pelajar meninggalkan sekolah masing-masing kelak tanpa menjadi seorang manusia yang lebih baik.
“Itu yang selalu saya fikirkan bagaimana mereka harus keluar dari sistem pendidikan ini nanti tapi tidak menjadi insan yang lebih baik.
“Pendidikan tidak hanya menggarap persoalan mengenai kemahiran semata-mata tetapi lebih penting berkenaan pembinaan watak. Selepas terjadinya beberapa peristiwa, penting untuk kita melihat kembali ekosistem sekolah yang lebih selamat.
“Banyak kes anak-anak kita terlibat kes vandalisme dan sikap yang ditularkan, oleh itu kami di kementerian mengambil pendekatan bahawa bagaimana besar pun salah mereka (pelajar) sentiasa ada ruang untuk kita perbaiki sikap dan adab mereka ini,” katanya lagi. -KOSMO! ONLINE.


Sajat dedah hampir diperkosa di Australia
Oleh KOSMO!

14 Mac 2023, 10:24 pm
PETALING JAYA – Usahawan kontroversi, Muhammad Sajjad Kamaruz Zaman mendedahkan dirinya pernah berhadapan detik cemas hampir diperkosa seorang lelaki di premis perniagaannya di Australia pada 17 Januari lalu.
Menerusi satu perkongsian video di Facebook, dia yang lebih dikenali sebagai Sajat berkata, pengalaman diekori dan hampir dirogol lelaki berketurunan Arab itu meninggalkan kesan mendalam terhadap kesihatan mentalnya.
Katanya, kejadian berlaku apabila lelaki tersebut memasuki premis perniagaannya dan menguncikan pintu utama kedai tersebut selepas keluar pelanggan terakhir Sajat.
“Benda ini jadi dalam bilik dalam kedai Sajat, dia menyelinap masuk dan kunci kedai. Dia ugut kata dalam kedai tiada televisyen litar tertutup (CCTV) tapi Sajat tetap melawan kata tak boleh buat macam ini.
“Dia tak puas hati tampar dan terkam leher Sajat, dia raba kemudian sudah buka baju dan seluar waktu itu,”katanya.
Bagaimanapun, Sajat mengambil tindakan untuk tidak melawan kerana akan menyebabkan kerosakan yang lebih teruk kepada kedainya dan perasaan takut berdepan dengan lelaki yang berbadan sasa itu.

“Tinggi dia sekitar 6.2 kaki (190 meter).Sajat dah tolak permintaan dia tapi sebab dia mula kasar jadi Sajat buat pilihan untuk tipu dia untuk keluar daripada kedai, jadi Sajat ajak dia untuk balik ke rumah.
Tanpa mengulas lebih lanjut, Sajat memberitahu lelaki tersebut sudah ditahan oleh pihak berkuasa Australia dan turut menerima pampasan kejadian tersebut sebanyak 15,000 AUD.
“Ia dah jadi kes polis. Jadi sekarang ni saya dapat pertolongan daripada agensi yang memberi bantuan terapi untuk kesihatan mental serta gangguan seksual kerana jantina saya perempuan.
“Selama ni Sajat diamkan diri sebab alami depresi hingga tidak buka kedai, benda ini jadi dengan pantas, mungkin juga ada salah Sajat,” katanya. -KOSMO! ONLINE.


Pernas labur RM1 bilion dalam syarikat tempatan
Oleh KOSMO!

14 Mac 2023, 8:00 pm
PETALING JAYA – Perbadanan Nasional Berhad (Pernas) telah membuat pelaburan berjumlah hampir RM1 bilion bagi membantu pembangunan syarikat tempatan, menurut Timbalan Menteri Pembangunan Usahawan dan Koperasi, Saraswathy Kandasami.
Jelasnya, sejak skim pelaburan Pernas diperkenalkan mulai tahun 1998 sehingga kini, agensi di bawah Kementerian Pembangunan Usahawan dan Koperasi (Kuskop) itu telah melabur dalam 86 syarikat, dengan jumlah pelaburan sebanyak RM977 juta.
“Bagi tempoh lima tahun iaitu dari tahun 2021 sehingga tahun 2025, Pernas telah memperuntukkan RM300 juta, atau RM60 juta setahun bagi pelaburan ekuiti ke dalam syarikat-syarikat yang berdaya saing termasuk dari sektor runcit, makanan, perkhidmatan dan pendidikan.
“Terbaharu, Pernas memberikan suntikan pelaburan berjumlah RM5 juta kepada FTW Racing sebagai usaha untuk membantu jenama ini ke arah francais,” katanya pada Majlis Perasmian Outlet Korporat dan Aplikasi FTW Racing di Jalan Kemajuan, dekat sini petang tadi.
Hadir sama ialah Pengerusi Pernas, Datuk Hazimah Zainuddin dan Ketua Pegawai Eksekutif FTW Ventures Sdn. Bhd., Hairolsham Abu Bakar.
Dalam majlis itu, FTW Racing turut melancarkan aplikasi baharu yang memfokuskan kepada penawaran produk-produk aktiviti lasak seperti jersi, seluar, kelengkapan keselamatan dan topi keledar untuk penunggang motosikal serta basikal.

ANTARA pelbagai produk yang ditawarkan FTW Racing.
Aplikasi tersebut boleh dimuatnaik di Google Play Store atau Apple App Store.
Sementara itu, Hazimah berkata, menerusi suntikan dana daripada Pernas, FTW Racing telah berjaya beroleh hak pengedaran eksklusif bagi jenama sukan lasak terkemuka daripada Amerika Syarikat, iaitu Fox Racing untuk pasaran Malaysia, Indonesia, Singapura dan Brunei.
Tambahnya, syarikat berkenaan turut menyasarkan untuk membuka 14 buah outlet lagi di seluruh negara termasuk menggunakan konsep francais dalam tempoh dua tahun, sebagai penambahan kepada 15 outlet sedia ada termasuk lapan di Indonesia dan masing-masing satu di Brunei serta Singapura.
“Selain itu, FTW Racing juga merupakan peserta program Xcelerator anjuran Pernas sejak 2021.
“Kami menyasarkan untuk mendaftarkan jenama FTW Racing sebagai francaisor selewat-lewatnya pada bulan Julai ini,” ujarnya.
Pada tahun 2022, FTW Racing mencatatkan jualan RM11 juta termasuk daripada jenama mereka sendiri dan syarikat menyasarkan potensi jualan sehingga empat kali ganda pada tahun ini. – KOSMO! ONLINE


Azmi Abu Kasim dilantik Pengarah Pengurusan Bukit Aman
Oleh AZMI NORDIN

14 Mac 2023, 9:19 pm
KUALA LUMPUR – Polis Diraja Malaysia (PDRM) mengumumkan pertukaran Ketua Polis Kuala Lumpur, Datuk Azmi Abu Kassim  sebagai Pengarah Pengurusan Bukit Aman.
Setiausaha PDRM, Datuk Noorsiah Mohd. Saaduddin berkata, pertukaran itu berkuat kuasa pada 17 April ini.
Untuk rekod, Azmi memegang jawatan Ketua Polis Kuala Lumpur sejak 12 April 2021 yang mana sebelum ini bertugas sebagai Timbalan Pengarah Pengurusan (Perkhidmatan/Perjawatan) Jabatan Pengurusan Bukit Aman.
Terdahulu, Timbalan Pengarah Pengurusan (Latihan) Bukit Aman Datuk Nerita Yaacob dilantik sebagai Pemangku Pengarah Pengurusan Bukit Aman bagi menggantikan Datuk Seri Zaini Jass yang bersara 9 Mac lalu. -KOSMO! ONLINE.


Polis Thai kawal ladang durian elak buah atas pokok dicuri
Oleh KOSMO

14 Mac 2023, 8:07 pm
BANGKOK – Polis Trat melancarkan apa dipercayai sebagai skim kawalan durian pertama di Thailand selepas pencuri mencuri buah itu bernilai hampir 1 juta baht (RM130,138) dari sebuah ladang di wilayah timur negara itu, lapor portal berita The Nation Thailand hari ini.
Balai Polis Ao Cho di daerah Muang menawarkan skim itu berikutan aduan daripada petani tempatan bahawa terdapat pencuri yang menyelinap masuk ke ladang mereka pada waktu malam dan melarikan buah durian masak dari atas pokok.
Skim itu bermula semalam di sebuah kebun milik seorang petani berusia 55 tahun di daerah Huang Nam Khao selepas hasil tanaman duriannya bernilai hampir 1 juta baht baru saja dilarikan pencuri.
Ketua Inspektor Ao Cho, Mejar Ariyachai Thima berkata, kerugian akibat kecurian durian tahun lalu di Trat dianggarkan bernilai beberapa juta baht selepas bertan-tan buah itu hilang sehingga mendorong polis dan petani tempatan untuk bersama-sama merangka skim kawalan.
Petani-petani yang mendaftar akan menerima lebih banyak pengawasan ladang daripada pihak polis terutamanya pada waktu malam ketika pencuri paling aktif, kata Ariyachai.
Pasukan polis itu akan membuat rondaan dalam dua syif iaitu dari pukul 6 petang (waktu tempatan) hingga tengah malam dan dari tengah malam hingga subuh, manakala kawalan akan diteruskan sehingga semua durian dipetik serta dijual. – Agensi


General Motors mahu bina kereta boleh bercakap
Oleh KOSMO

14 Mac 2023, 9:00 pm
WASHINGTON – Sebuah syarikat automotif dari Amerika Syarikat, General Motors (GM) merancang untuk membangunkan teknologi kepintaran buatan (AI) yang dipasang pada kenderaan bagi membolehkan ia bercakap dengan pemandu, lapor akhbar Daily Star semalam.
Naib Presidennya, Scott Miller berkata, syarikat itu kini bekerjasama dengan gergasi teknologi, Microsoft bagi membangunkan teknologi chatbot untuk kenderaan keluarannya.
“ChatGPT akan berada di mana-mana sahaja,” katanya.
Menurut Miller, teknologi tersebut akan digunakan untuk membantu pemandu mengawal ciri kenderaan termasuk pendingin hawa atau pemanas serta mengunci atau membuka kunci pintu garaj.
Selain itu, ia juga boleh melakukan tugasan mudah seperti memberi arahan mengenai cara-cara menukar tayar sekiranya pancit atau membuat temu janji dengan bengkel terdekat.
Chatbot yang diaktifkan oleh suara itu dijangka menggunakan perkhidmatan Azure Microsoft termasuk alat AI yang menguasakan ChatGPT.

“Peralihan ini bukan sekadar keupayaan tunggal seperti evolusi arahan berdasarkan suara. Namun sebaliknya, pelanggan boleh mengharapkan kenderaan masa hadapan lebih berkeupayaan dan canggih secara keseluruhan apabila berkaitan dengan teknologi baru muncul,” kata seorang jurucakap GM.
ChatGPT merupakan chatbot AI lanjutan yang dihasilkan oleh syarikat diasaskan bilionair, Elon Musk iaitu OpenAI.
Satu versi ChatGPT kini boleh didapati di pencarian Bing Microsoft yang telah mencetuskan pelbagai reaksi mengenai tingkah laku tulen dan tindak balas luar biasanya. – Agensi


Lelaki diugut, jari berdarah diserang makhluk halus
Oleh KOSMO

14 Mac 2023, 8:30 pm
WREXHAM, Wales – Seorang penyiasat paranormal mendakwa dia menerima ancaman keganasan dari alam ghaib sebelum ‘diserang makhluk halus’ semasa penstriman langsung di akaun Facebook dari pejabatnya di Wrexham Khamis lalu, lapor portal berita Daily Star semalam.
Penyiasat dikenali sebagai Matt itu menggunakan kotak ALICE iaitu peranti perisian yang  digunakan dalam penyelidikan serta penyiasatan paranormal khususnya untuk bercakap dengan makhluk halus.
Semasa sesi ‘interaksi dengan makhluk halus’, kotak tersebut mengeluarkan perkataan ‘ancaman’ dan ‘ganas’ dalam masa beberapa minit pertama, lapor portal berita North Wales Live.
“Jika kamu  mahu membahayakan diri saya maka sila tampil ke hadapan. Saya tidak takut pada kamu,” kata Matt.
Bapa dua anak berusia 35 tahun itu berkata, ketika dia berjalan melalui pintu untuk keluar, dia merasakan cakaran paling menyakitkan pada jari kelingking di tangan kanannya.
Dia juga menyedari darah mengalir dari tangannya dan berkata, luka yang dialami berdarah selama kira-kira 10 minit dan berkemungkinan meninggalkan parut.

Matt juga terkenal kerana memiliki anak patung berhantu bernama Annie yang dibelinya. Dia  memasang peralatan paranormal dengan harapan dapat membuktikan ada kehidupan selepas kematian serta pernah muncul dalam program ITV,  This Morning bersama boneka tersebut.
Annie berada di dalam bilik pada masa siaran langsung Facebook itu. – Agensi


‘Saya bukan ahli politik murahan’- Anwar
Oleh Abdul Rahman Razali

14 Mac 2023, 8:19 pm
‘Saya bukan ahli politik murahan’- Anwar | 15 MINIT MMTV 14 MAC 2023


Ahli astronomi Jepun lihat asteroid rempuh bulan
Oleh KOSMO

14 Mac 2023, 7:30 pm
TOKYO – Seorang ahli astronomi Jepun menyaksikan kawah baharu terbentuk selepas sebuah steroid kecil terhempas di Bulan pada kelajuan 48,280 kilometer sejam (km/j) bulan lalu, lapor portal berita Daily Star semalam.
Daichi Fujii yang juga kurator Muzium Bandar Raya Hiratsuka ketika itu mengkaji permukaan Bulan. Dia berkata bahawa asteroid tersebut jatuh di kawasan berhampiran kawah Ideler L serta membentuk kawah baharu berdiameter kira-kira 12.19 meter.
Dia menyaksikan fenomena itu sekitar  pukul 8.15 pagi (waktu tempatan) pada 23 Februari lalu. Hentaman astreroid itu mencetuskan cahaya terang di Bulan.
Fujii merakamkan hentaman itu dengan menggunakan sejenis kamera ketika memantau Bulan, lappor portal berita space.com.
Gambar kawah yang  terbentuk akibat hentaman asteroid itu lambat laun akan dirakam oleh kapal angkasa Lunar Reconnaissance Orbiter milik Pentadbiran Aeronautik dan Angkasa Lepas Kebangsaan (NASA) atau Chandrayaan 2 milik India, kata Fujii.
Membangunkan pemahaman tentang kekerapan kejadian tersebut berlaku akan membantu saintis mempelajari jenis perlindungan yang diperlukan untuk misi ke Bulan yang akan datang dan dalam tempoh jangka panjang iaitu kewujudan pangkalan di permukaannya.

Impak terbesar yang diketahui pada Bulan dipercayai berlaku sekitar 4.3 bilion tahun  lalu.
Satu objek besar jatuh berhampiran Kutub Selatan Bulan dan meninggalkan kawah besar dengan lebar  kira-kira 487.68 meter dan dalam 1.52 meter. – Agensi


Pencuri tersepit 5 jam celah pintu pasrah dicekup
Oleh KOSMO

14 Mac 2023, 6:30 pm
JAKARTA – Seorang pencuri di Batu Bara,  wilayah Sumatera Utara terpaksa berputih mata apabila dia tersepit pada pintu rumah mangsanya selama lima jam tanpa sempat melarikan apa-apa barangan, lapor laman berita Kompas semalam.
Suspek yang hanya dikenali sebagai BI, 30, dilaporkan sedang berusaha memasuki rumah mangsa ketika kejadian.
Ketua Polis Labuhan Ruku, Asisten Komisioner Polis Fery Kusnadi berkata, suspek pada awalnya memanjat pagar dan mencabut atap sebuah rumah lain untuk mencuri.
Namun, dia tiba-tiba mengubah niat dan beralih kepada rumah mangsa yang terletak bersebelahan rumah pertama.
Ketika mahu memecah masuk rumah tersebut, dia mencungkil pintu besi seberat 10 kilogram. Selepas pintu tersebut berjaya dicungkil, suspek menyendalnya menggunakan batang  kayu.
Namun, ketika suspek menjulur kepalanya di sebalik pintu itu, batang  kayu tersebut secara tiba-tiba jatuh yang menyebabkan dia menjadi panik.

Belum pun sempat suspek menyelamatkan diri, badannya tersepit pada pintu tersebut yang membuatkan dia tidak dapat bergerak sehingga ditemui oleh mangsa pada keesokan harinya.
“Pemilik rumah tersebut hanya menyedari hal itu pada keesokan harinya,” kata Fery.
Tambahnya, pemilik rumah berkenaan terkejut apabila mendapati terdapat seorang lelaki tersepit pada pintu rumahnya sejurus bangun daripada tidur.
Dia kemudian membuat laporan di balai polis sebelum suspek diberkas dan dibawa untuk mendapatkan rawatan. – Agensi


Ramai orang Kedah bercerai tahun lepas
Oleh JAMLIAH ABDULLAH

14 Mac 2023, 6:40 pm
ALOR SETAR – Kes perceraian bagi pasangan beragama Islam yang berlaku di Kedah meningkat sebanyak 23 peratus iaitu daripada 3,245 kes pada 2022 berbanding 2,586 kes, tahun sebelumnya.
Pengerusi Jawatankuasa Pembangunan Wanita, Keluarga dan Masyarakat negeri, Datuk Halimaton Shaadiah Saad berkata, daerah Kuala Muda mencatatkan kes tertinggi sebanyak 745 kes diikuti Kota Setar (485) dan Kubang Pasu (378) pada tahun lepas.
“Sebanyak 13,101 kes dicatatkan dalam tempoh empat tahun sejak 2019.  Oleh itu di bawah portfolio saya, kita mengadakan program Raikan Cinta sebagai salah satu usaha menangani perkara ini.
“Program ini dapat memberi pendedahan kepada pasangan tentang ilmu perkahwinan, ilmu keagamaan dan tanggungjawab yang perlu dipikul sebagai seorang suami dan isteri bagi mengekalkan keharmonian dan keutuhan rumah tangga,” katanya.
Beliau berkata demikian pada Sesi Penggulungan dalam Mesyuarat Pertama Penggal Keenam Dewan Undangan Negeri (DUN) Kedah yang ke-14 di Wisma Darul Aman di sini hari ini.
Kata beliau, Raikan Cinta telah dilaksanakan sebanyak dua kali dan akan diteruskan lagi berikutan sambutan penyertaan yang diterima sangat tinggi.

“Ini menunjukkan bahawa matlamat program ini telah tercapai bagi membantu pasangan dalam membina keluarga yang sakinah, warahmah dan mawaddah,” ujarnya.
Tambahnya, pejabat Pembangunan Wanita Negeri Kedah sentiasa mengadakan program advokasi bagi meningkatkan pengetahuan para wanita berkenaan hak- hak pembelaan dalam undang-undang. – KOSMO! ONLINE.


CDM percaya Ramadan tidak ganggu persediaan atlet
Oleh MUHAMMAD HELMEE RAMLI

14 Mac 2023, 6:34 pm
KUALA LUMPUR – Ketua Kontinjen (CDM) Malaysia ke Sukan SEA Kemboja 2023, Datuk Mohd. Nasir Ali percaya barisan atlet negara tidak akan berdepan sebarang masalah untuk melakukan persiapan ke arah temasya dwitahunan tersebut.
Meskipun menyambut Ramadan yang bakal tiba beberapa hari sahaja, namun beliau yakin atlet serta barisan kejurulatihan sudah memiliki perancangan tersendiri bagi memastikan latihan tidak terjejas.
“Ada lebih kurang 50 hari sahaja lagi untuk Sukan SEA bermula selain beberapa hari menjelang Ramadan. Saya fikir mungkin akan ada sedikit kekangan dari segi susunan jadual latihan nanti.
“Bagaimanapun, saya yakin barisan kejurulatihan sudah ada perancangan tersendiri dan akan mengubah suai jadual latihan tersebut (sepanjang Ramadan),” katanya selepas melakukan lawatan ke venue latihan di Majlis Sukan Negara (MSN) sebentar tadi.
Beliau yang juga Penolong Bendahari Majlis Olimpik Malaysia (MOM) meluangkan masa lebih sejam bagi meninjau persiapan atlet-atlet melibatkan sukan gimnastik, wusyu, taekwondo dan sepak takraw.
Mohd. Nasir menjelaskan, beliau berpuas hati dengan komitmen serta kesungguhan yang ditampilkan kesemua atlet dalam usaha membawa pulang kilauan pingat emas buat kontinjen negara.

Sementara itu, beliau turut menyuarakan kebimbangan berhubung cuaca panas yang sedang melanda Kemboja pada ketika ini selain kesukaran untuk mendapatkan makanan halal.
“Apa yang menjadi kebimbangan adalah cuaca panas terik, mereka anggarkan lebih 40 celcius, jadi kena minum air banyak. Berhubung makanan juga begitu, namun difahamkan perkampungan sukan ada sediakan makanan halal,” ujarnya. – KOSMO! ONLINE


Aktor Hong Kong beri amaran Michelle Yeoh rakyat Malaysia
Oleh MOHD. HAIKAL ISA

14 Mac 2023, 5:49 pm
PELAKON kelahiran Hong Kong, Chapman To memberi peringatan kepada kerajaan wilayah tersebut agar tidak mendabik dada dengan kejayaan diraih pelakon, Tan Sri Michelle Yeoh yang baru sahaja dinobatkan sebagai Pelakon Wanita Terbaik Oscar.
Tegas Chapman atau nama sebenarnya, Edward Ng Cheuk-cheung, Michelle adalah rakyat Malaysia.
“Peringatan mesra buat kerajaan Hong Kong, Yao Zi (Michelle Yeoh) ialah rakyat Malaysia.
“Jangan ambil kesempatan dan mendakwa beliau rakyat Hong Kong,” coretnya menerusi satu hantaran Facebook, semalam.
Hantaran Facebook tersebut dikongsikan apabila sekitar Januari lalu, Setiausaha Kebudayaan, Sukan dan Pelancongan Hong Kong, Kevin Yeung mengucapkan tahniah kepada Michelle Yeoh atas kemenangannya di Golden Globe Awards dengan menyifatkan pelakon berasal dari Ipoh itu sebagai ‘pelakon Hong Kong’.
Susulan kenyataan Kevin tersebut, ramai netizen Malaysia berasa kurang senang dengan perihal itu dan mula berkongsi latar belakang kehidupan skrikandi seni negara yang berasal dari Ipoh, Perak itu.

Sekadar info, Michelle dilahirkan di Ipoh Perak pada 1962 yang waktu itu Malaysia dikenali sebagai Persekutuan Tanah Melayu.
Pada 1988, beliau berkahwin dengan usahawan kaya-raya Hong Kong bernama Dickson Poon namun bercerai empat tahun kemudian.
Semalam, Michelle, 61, mencatat sejarah sebagai anak Malaysia pertama yang menang trofi Oscar di Academy Awards ke-95.
Michelle atau nama sebenarnya, Yeoh Choo Kheng, diangkat sebagai Pelakon Wanita Terbaik menerusi lakonan mantapnya sebagai Evelyn Quan Wang dalam filem Everything Everywhere All at Once.
“Saya nak mendedikasikan trofi ini buat ibu saya. Beliau sedang menonton sekarang di Kuala Lumpur, Malaysia bersama-sama keluarga dan rakan-rakan. Saya sayang anda semua. Saya akan bawa trofi ini ke rumah,” katanya dalam nada sebak ketika memberi ucapan.
Kemenangan Michelle tersebut sekali gus menewaskan pesaing lain seperti pelakon hebat wanita lain iaitu Cate Blanchett, Andrea Riseborough, Ana De Armas dan Michelle Williams.
Academy Awards ke-95 berlangsung di Dolby Theatre, Los Angeles, California, Amerika Syarikat dan diacarakan oleh hos, Jimmy Kimmel. – KOSMO! ONLINE


Empat negara ‘berebut’ Michelle Yeoh
Oleh KOSMO!

14 Mac 2023, 6:31 pm
PETALING JAYA – Kejayaan Tan Sri Michelle Yeoh pada acara Oscar 2023 baru-baru ini nampaknya masih menjadi bualan dalam kalangan pengguna media sosial di seluruh dunia.
Perbincangan itu bukan sahaja melibatkan perjalanan karier pelakon itu, malah turut menyebut tentang asal-usul pelakon kelahiran Perak berkenaan.
Semalam, kecoh apabila Setiausaha Kebudayaan, Sukan dan Pelancongan Hong Kong, Kevin Yeung menyatakan Michelle merupakan warga Hong Kong semasa mengucapkan tahniah kepada pelakon itu.
Tinjauan di media sosial mendapati, kejayaan Michelle turut menjadi kebanggaan anak-anak kelahiran negeri Perak di media sosial apabila ramai antara mereka menekankan di mana negeri kelahiran beliau.
Selain itu, seorang wakil media gabungan China dikenali sebagai Hu Xijin turut menerima kecaman daripada pengguna media sosial apabila membuat satu ciapan yang mengaitkan kemenangan Michelle dengan keturunannya sebagai seorang berbangsa Cina.
“Tahniah kepada Michelle Yeoh! Sangat gembira untuknya. China meningkat, dan Asia meningkat. Rakyat berketurunan Cina dan Asia pastinya akan mendapat lebih perhatian, tatapan dan penghormatan di seluruh dunia,” ciapnya.

Sementara itu, sebuah portal Australia turut tidak mahu ketinggalan apabila memuat naik sebuah artikel mengenai kaitan rapat antara Michelle dan negara berkenaan apabila beliau pernah memenangi pertandingan ratu cantik di festival Moomba Melbourne.
Terdahulu, Michelle melakar sejarah apabila dinobatkan sebagai Pelakon Wanita Terbaik pada acara Anugerah Akademi ke-95 (Oscars 2023).
Pada acara gemilang yang berlangsung di Dolby Theatre, Los Angeles, Amerika Syarikat itu, Michelle merangkul anugerah berkenaan menerusi lakonannya dalam filem Everything Everywhere All at Once.
Sejak kemenangan itu juga, nama Michelle turut menjadi ‘trending’ di laman Twitter apabila lebih 100,000 ciapan dibuat menggunakan nama beliau . – KOSMO! ONLINE


Budak 3 tahun tembak kakak 4 tahun
Oleh KOSMO

14 Mac 2023, 5:30 pm
HOUSTON, TEXAS – Seorang kanak-kanak perempuan berusia empat tahun cedera akibat ditembak oleh adiknya yang berumur tiga tahun dalam insiden tidak disengajakan di Texas, Amerika Syarikat, lapor stesen penyiaran CNN semalam.
Syerif daerah Harris, Ed Gonzalez berkata, insiden itu adalah tragis namun boleh dielakkan.
“Kejadian itu melibatkan kanak-kanak berusia tiga dan empat tahun. Kanak-kanak yang berusia tiga tahun adalah penembak dan kejadian  tidak disengajakan,” katanya.
Tambah Gonzalez, ketika kejadian, sebuah keluarga dan rakan-rakan mereka sedang berehat di dalam sebuah unit apartmen di Houston, Ahad lalu.
Dua beradik itu kemudian bermain di dalam bilik tidur tanpa pengawasan apabila kanak-kanak berusia tiga tahun tersebut memegang sepucuk pistol separa automatik yang mempunyai peluru.
Sejurus terdengar bunyi tembakan, keluarga tersebut berlari ke dalam bilik dan menemui mangsa terbaring di atas lantai dalam keadaan tidak sedarkan diri.

“Ia sama seperti kisah tragik lain di mana kanak-kanak menemui senjata api lalu menembak seseorang,” kata Gonzalez.
Ujarnya, siasatan kini sedang dijalankan sambil menambah, dalam situasi seperti itu, seseorang berkemungkinan besar berdepan dakwaan kerana gagal menyimpan senjata api dengan baik.
Menurut data dikumpulkan pertubuhan bukan berasaskan keuntungan, Everytown Research & Policy, sekurang-kurangnya 2,070 insiden tembakan  tidak disengajakan melibatkan kanak-kanak berusia bawah 18 tahun berlaku antara 2015 hingga 2020.
Ia membawa kepada 765 kematian dan 1,366 kecederaan dengan kira-kira 39 peratus melibatkan penembak berusia sembilan tahun dan ke bawah. – Agensi


Josue, Santos dapat panggilan, Safawi digugurkan Harimau Malaya
Oleh MUHAMAD ARDIE PUTRA SUHAIMI

14 Mac 2023, 6:12 pm
SEPERTI dijangka, dua pemain bola sepak naturalisasi baharu negara, Endrick Dos Santos dan Paulo Josue berjaya menerima panggilan skuad Harimau Malaya buat kali pertama selepas senarai rasmi 27 pemain dikeluarkan semalam.
Berdasarkan kenyataan yang diberikan oleh Persatuan Bola Sepak Malaysia (FAM), pengendali skuad kebangsaan, Kim Pan-gon telah memanggil 27 pemain untuk menjalani kem latihan pusat di Johor Bahru bermula Sabtu ini.
DOS SANTOS
“27 pemain ini telah dipanggil untuk menghadapi dua aksi antarabangsa bertemu Turkmenistan dan Hong Kong, masing-masing pada 23 dan 28 Mac 2023 di Stadium Sultan Ibrahim, Iskandar Puteri.
“Pan-gon telah mengekalkan seramai sembilan daripada 23 pemain yang telah membawa skuad Harimau Malaya layak ke separuh akhir Piala AFF 2022 pada Januari lepas.
“Antara pemain baharu dipanggil kali ini ialah penjaga gol, Damien Lim dan Sikh Izhan Nazrel Sikh Azman; Fayadh Zulkifli Amin, Daniel Ting, Paulo Josue, Endrick Dos Santos, Feroz Baharudin dan Nooa Laine.
“Selain itu, ada 13 pemain telah diletakkan dalam senarai bersedia sekiranya terdapat perubahan dalam pasukan sepanjang kem latihan pusat nanti,” kata kenyataan tersebut.

Pada bulan lalu, kem skuad Harimau Malaya menerima khabar gembira selepas dua pemain kelahiran Brazil, Endrick yang mewakili skuad Johor Darul Ta’zim (JDT) dan Josue (KL City) sah mendapatkan kerakyatan Malaysia.
Situasi tersebut membolehkan kedua-dua tonggak tersebut didaftarkan sebagai pemain tempatan bersama kelab masing-masing.
Endrick berjaya mempamerkan prestasi cemerlang apabila meledak tiga gol bersama skuad Harimau Selatan manakala Josue pula menyumbangkan dua jaringan buat The City Boys.
Antara nama besar yang telah digugurkan pada aksi antarabangsa kali ini adalah penyerang sensasi yang mewakili kelab Ratchaburi FC di Thailand, Safawi Rasid dan pemain naturalisasi Sri Pahang, Sergio Aguero.
INFO
SENARAI 27 pemain skuad Harimau Malaya
PENJAGA GOL
Ahmad Syihan Hazmi (JDT)
Damien Lim (Sabah FC)
Kalamullah Al-Hafiz (KDA FC)
Sikh Izhan Nazrel (NSFC)

PERTAHANAN
Matthew Davies (JDT)
Syahmi Safari (JDT)
Feroz Baharudin (JDT)
Lawrence Corbin-Ong (JDT)
Shahrul Saad (JDT)
Dominic Tan (Sabah FC)
Daniel Ting (Sabah FC)
Quentin Cheng (Selangor FC)
Ahmad Khuzaimi Piee (Selangor FC)
Dion Cools (Buriram United)

TENGAH
Endrick Dos Santos (JDT)
Syamer Kutty Abba (JDT)
Stuart Wilkin (Sabah FC)
Brendan Gan (Selangor FC)
Fayadh Mohd Zulkifli (KDA FC)
Nor Azam Azih (Sri Pahang)
Paulo Josue (KL CITY)
Nooa Laine (SJK Seinajoki)

PENYERANG
Arif Aiman Hanapi (JDT)
Syafiq Ahmad (JDT)
Akhyar Rashid (JDT)
Faisal Halim (Selangor FC)


Lelaki kahwini 2 teman wanita serentak
Oleh KOSMO

14 Mac 2023, 7:00 pm
NEW DELHI – Seorang lelaki di negeri Telangana, India berkahwin dengan dua teman wanitanya secara serentak selepas tiga tahun bercinta dengan kedua-dua mereka, lapor laman berita Times Now.
M Sattibabu mengahwini pasangannya, Swapna dan Sunita dalam satu majlis di sebuah kampung di daerah Bhadradri Kothagudem pada malam Rabu minggu lepas.
Perkahwinan itu sepatutnya berlangsung pada hari Khamis namun, disebabkan terdapat banyak khabar angin mengenai kisah mereka, keluarga setiap pihak membuat keputusan mempercepatkan perkahwinan bagi mengelakkan sebarang kejadian tidak diingini.
Keluarga kedua-dua wanita itu juga dikatakan bertelingkah disebabkan perkahwinan tersebut.
Namun, Sattibabu meyakinkan mereka bahawa dia akan mengahwini kedua-dua teman wanitanya.
Dia bahkan mencetak kad kahwin yang mempunyai nama kedua-dua mereka.

Sattibabu juga dilaporkan telah memiliki anak bersama Swapna dan Sunita. – Agensi


Teruja jadi ‘Live-host’ di Facebook, pempengaruh media sosial rugi RM16,799
Oleh CHERINE JON

14 Mac 2023, 5:06 pm
SIBU – Keterujaan seorang pempengaruh media sosial di sini untuk menjadi ‘Live-host’ di Facebook bukan sahaja musnah, malah turut mengalami kerugian apabila wangnya sebanyak RM16,799 lesap dari dalam akaun.
Ia apabila wanita tempatan berumur 28 tahun itu terjerat dengan sindiket penipuan yang menawarkan kerja dalam talian itu.
Ketua Polis Daerah Sibu Asisten Komisioner Zulkipli Suhaili berkata mangsa melihat iklan kerja kosong sebagai ‘Live-host’ di Facebook, yang menjanjikan komisen sebanyak RM1,000 sekiranya menjadi ‘Live-host’ minima 30 jam seminggu.
Berminat dengan tawaran itu, beliau berkata mangsa telah berhubung dengan akaun Facebook terbabit.
“Dia kemudian diminta untuk mendaftar maklumat peribadi serta dikenakan caj RM1 sebagai yuran pendaftaran dalam satu aplikasi bagi mendapatkan kerja yang ditawarkan itu.
“Mangsa seterusnya mengisi maklumat peribadi perbankannya serta kata laluan untuk membayar caj pendaftaran berkenaan melalui aplikasi yang diberi namun aplikasi itu memberi mesej proses pembayaran tidak berjaya.

“Sebaliknya, mangsa menerima mesej notifikasi bahawa terdapat transaksi pemindahan wang berlaku tanpa pengetahuannya,” katanya dalam kenyataan, hari ini.
Zulkipli berkata mangsa menyedari ditipu selepas mendapati wangnya berjumlah RM16,799 hilang dari dalam akaun.
Justeru, Zulkipli menasihatkan orang ramai agar tidak mudah terpedaya dan terpengaruh dengan tawaran pekerjaan melalui laman sosial yang menjanjikan pulangan lumayan. – KOSMO! ONLINE


Hannan Medispa bekerjasama dengan Sirim
Oleh KOSMO!

14 Mac 2023, 5:00 pm
PETALING JAYA –  Hannan Medispa telah memeterai memorandum perjanjian (MoA) dengan Sirim Berhad (Sirim) sebagai usaha syarikat untuk mengukuhkan lagi kedudukannya dalam bidang kecantikan dan mempertingkatkan keyakinan pelanggan terhadap jenamanya.
Pengasas syarikat, Dr. Hannan Yusof berkata, menerusi kerjasama tersebut, Sirim akan menjadi pembekal utama bahan mentah untuk produk kosmetik yang dihasilkan.
Menurut beliau, bahan mentah pertama yang dibekalkan adalah menggunakan ekstrak nanas yang  dipanggil bromelain.
“Kajian dan keberkesanan terhadap ekstrak nanas telah berjaya dilakukan oleh pasukan penyelidik Sirim sejak beberapa tahun lalu, ia sekali gus membuktikan produk kosmetik yang kami hasilkan berasaskan bromelain ini berkesan digunakan untuk membantu mencerahkan kulit.

“Pihak Sirim juga sudah dan akan berterusan menguji produk penjagaan kulit keluaran kami yang sedia ada di pasaran termasuk aspek keselamatan penggunaannya. Pendek kata, produk kami lulus tapisan keselamatan Sirim,” katanya dalam kenyataan yang dikeluarkan di sini baru-baru ini.
Hannan menerangkan, seiring dengan termeterai perjanjian tersebut, Sirim sudah mengeluarkan sijil keselamatan untuk beberapa produk diuji.

“Produk rangkaian jenama kami sudah ada pengesahan daripada Sirim. Bersempena Syawal tidak lama lagi, syarikat akan memperkenalkan set produk penjagaan kulit dan rambut terbaharu di pasaran” katanya.
Beroperasi sejak 2012, jenama spa terkenal itu sudah memiliki 100 cawangan di seluruh Malaysia dengan jumlah keseluruhan 1,500 kakitangan serta disokong oleh lebih daripada tiga juta pelanggan.
Tambah beliau, syarikat kini memiliki pengeluaran produk penjagaan kulit   di Muar, Johor yang berkeluasan besar selain memiliki sijil pengiktirafan Amalan Perkilangan Baik (GMP) dan disahkan Kementerian Kesihatan Malaysia (KKM). -KOSMO! ONLINE


Chelsea anjur majlis berbuka puasa
Oleh KOSMO

14 Mac 2023, 5:01 pm
LONDON – Buat pertama kali dalam sejarah, pasukan Liga Perdana Inggeris (EPL), Chelsea akan menganjurkan majlis berbuka puasa di stadium keramat, Stamford Bridge menjelang Ramadan yang bakal tiba.
Acara komuniti muslim terbesar di United Kingdom, Open Iftar akan bekerjasama dengan The Blues untuk mengadakan majlis tersebut yang dijadualkan berlangsung pada 26 Mac nanti.
Difahamkan, mereka akan menjemput komuniti-komuniti muslim termasuk beberapa buah masjid tempatan, pelajar sekolah bagi menjayakan majlis berbuka puasa itu bersama staf Chelsea.
Pengasas dan Ketua Pegawai Eksekutif (CEO) Ramadan Tent Project, Omar Talha berkata, pihaknya sangat berbesar hati diberikan peluang untuk mengadakan majlis berbuka puasa di Stamford Bridge, lebih-lebih lagi mereka meraikan ulang tahun ke-10 yayasan itu.
“Kami sangat bangga dan berbesar hati untuk menjayakan Open Iftar di Stamford Bridge, terutamanya kami akan menyambut ulang tahun ke-10. Kami gembira untuk bekerjasama dengan Chelsea yang mengamalkan pendekatan inklusif dalam bola sepak.
“Chelsea akan menjadi kelab Liga Perdana pertama dalam sejarah untuk mengadakan majlis berbuka puasa di stadium mereka. Bola sepak dan Ramadan sentiasa menyatupadukan orang ramai tidak kira latar belakang bangsa dan agama,” katanya.

Sementara itu, ketua Yayasan Chelsea, Simon Taylor mengalu-alukan kedatangan orang ramai ke Stamford Bridge pada majlis berbuka puasa itu nanti selain berbangga dengan penglibatan kelab tersebut.
“Saya sangat gembira untuk mengumumkan kerjasama dengan Ramadan Tent Project bagi menganjurkan Open Iftar tahun ini. Kami juga bangga kerana menjadi kelab Liga Perdana pertama menganjurkannya,” ujar beliau. – KOSMO! ONLINE


Kes demam denggi meningkat di Perak
Oleh LIYANA RAMLI

14 Mac 2023, 4:50 pm
IPOH – Perak merekodkan peningkatan sebanyak 414 kes demam denggi di negeri ini menjadikan jumlah keseluruhan 520 kes berbanding 106 kes tahun lalu.
Pengerusi Jawatankuasa Sumber Manusia, Kesihatan dan Hal Ehwal Masyarakat India negeri A. Sivanesan berkata, selain Kes demam denggi, peningkatan sebanyak 35 kes juga direkodkan bagi malaria zoonotik tahun ini berbanding 19 kes tahun lalu.
“Jumlah kes demam denggi pada Minggu Epidemiologi (ME) ke-10 tahun ini iaitu dari 5 sehingga 11 Mac mencatatkan peningkatan kepada 79 kes berbanding 63 kes pada minggu sebelumnya.
“Kadar peningkatan kes yang dilaporkan bagi 2023 berbanding tahun 2022 meningkat sebanyak 390.6 peratus namun tiada kes kematian dilaporkan setakat ini,” katanya pada sidang akhbar di sini hari ini.
Katanya, antara faktor peningkatan kes demam denggi dan malaria di negeri ini adalah musim cuti sekolah dan musim perayaan.
“Bagaimanapun, Jabatan Kesihatan Negeri telah mengambil segala tindakan dalam menangani isu ini.

“Jadi, saya menyeru semua rakyat negeri ini supaya memberi kerjasama apabila pihak-pihak yang berkaitan datang ke rumah atau premis-premis perniagaan untuk melakukan semburan kabus nyamuk aedes (fogging),” katanya.
Perak sebelum ini merekodkan peningkatan jumlah kumulatif kes demam denggi iaitu 457 kes setakat 4 Mac tahun ini berbanding hanya 96 kes bagi tempoh sama tahun lepas iaitu peningkatan 376.04 peratus. – KOSMO! ONLINE


Dewan Rakyat: Ramai mangsa penipuan pekerjaan luar negara dari kawasan pedalaman
Oleh ZULKIFLI MANZOR

14 Mac 2023, 4:49 pm
KUALA LUMPUR – Kebanyakan rakyat Malaysia yang menjadi mangsa sindiket penipuan di luar negara berasal dari kawasan pedalaman atau luar bandar.
Timbalan Menteri Dalam Negeri, Datuk Seri Shamsul Anuar Nasarah berkata, dapatan itu berdasarkan data dikeluarkan Polis Diraja Malaysia (PDRM).
Jelas beliau, mangsa didekati sindiket menerusi pelbagai keedah termasuk iklan tawaran pekerjaan dan diperdaya kenalan baharu dalam laman sosial.
“Mengikut trend semasa mereka terpedaya dengan iklan media sosial seperti di Facebook dan sebagainya.
“Antara pekerjaan ditawarkan pegawai perkhidmatan pelanggan, di kasino berlesen, jurubahasa, pusat peranginan dan sebagainya,” katanya pada sidang Dewan Rakyat di sini hari ini.
Beliau menjawab soalan tambahan Datuk Mohd. Isam Mohd. Isa (BN-Tampin) tentang modus operandi sindiket dan golongan yang menjadi sasaran.

Justeru, Shamsul Anuar mengingatkan rakyat Malaysia yang ditawarkan pekerjaan di luar negara merujuk kepada kedutaan Malaysia di negara terlibat terlebih dahulu. – KOSMO! ONLINE


DUN Melaka: Pasukan khas ditubuh tangani judi siber
Oleh MUHAMMAD SHAHIZAM TAZALI

14 Mac 2023, 4:37 pm
MELAKA – Kerajaan negeri menubuhkan pasukan khas dengan penglibatan pelbagai pihak untuk mengawal dan membendung aktiviti judi dalam talian.
Ketua Menteri Melaka, Datuk Seri Sulaiman Md. Ali berkata, Polis Diraja Malaysia (PDRM) telah membuat 501 serbuan, 513 tangkapan dan 516 rampasan perkakasan seperti komputer, telefon pintar serta wang tunai berjumlah RM107,614, sepanjang tahun lalu.
Menurut beliau, Melaka Tengah menjadi daerah tertinggi terlibat dengan aktiviti judi siber berdasarkan jumlah rampasan, serbuan dan tangkapan diikuti Alor Gajah dan Jasin.
“Statistik menunjukkan di kebanyakan daerah jumlah tangkapan yang dibuat melebihi jumlah serbuan yang dilaksanakan, ini menunjukkan keberkesanan usaha penguatkuasaan yang dijalankan PDRM.
“Justeru, perancangan kerajaan negeri bagi mengatasi masalah ini adalah dengan menubuhkan pasukan khas yang dianggotai PDRM, Suruhanjaya Komunikasi dan Multimedia Malaysia (SKMM), pihak berkuasa tempatan (PBT) dan Jabatan Pendidikan Negeri (JPN) serta lain-lain agensi,” katanya.
Beliau berkata demikian ketika sesi pertanyaan-pertanyaan lisan dikemukakan Rosli Abdullah (BN-Kuala Linggi) mengenai perancangan mewujudkan pasukan khas bagi menangani judi siber yang berleluasa di Melaka dan di DUN Kuala Linggi pada Sidang Dewan Undangan Negeri (DUN) Melaka di Seri Negeri, Ayer Keroh di sini, hari ini.

Tambahnya, laporan penguatkuasaan dan tindakan yang diambil jabatan dan agensi yang terlibat dalam pasukan khas juga akan dibentang untuk mengkaji semula keberkesanannya. – KOSMO! ONLINE


Mahkamah: Beberapa perenggan pernyataan saksi Emilia Hanafi dibenar gugur
Oleh NUZULSHAM SHAMSUDDIN

14 Mac 2023, 4:38 pm
KUALA LUMPUR – Mahkamah Majistret hari ini membenarkan permohonan ahli perniagaan, Datuk S.M Faisal S.M Nasimuddin untuk menggugurkan beberapa perenggan dalam pernyataan saksi bekas isterinya Emilia Hanafi.
Majistret Nadia Othman, membuat keputusan itu selepas membenarkan permohonan peguam bela S.M Faisal, Datuk Akberdin Abdul Kader untuk menggugurkan beberapa perenggan itu disifatkan tidak praktikal.
“Mahkamah perlu keluarkan perintah supaya perenggan dalam penyataan saksi yang tak relevan dengan pertuduhan dikeluarkan. Jika mahkamah membenarkannya, saya memohon penyataan saksi tidak dibaca hari ini kerana akan memporak-perandakan sekali gus tiada turutan dalam pernyataan itu,” kata Akberdin.
Mendengar permohonan itu, Timbalan Pendakwa Raya, Zahida Zakaria kemudian menegaskan tidak adil jika penyataan saksi itu tidak dibaca.
“Sebelum ini, saksi datang ke mahkamah untuk beri keterangan lisan dan hari ini ditetapkan untuk saksi membaca pernyataan secara bertulis.
Saksi perlu meneruskan dengan membaca penyataan saksinya dengan menggugurkan beberapa perenggan seperti dimohon pihak pembelaan,” katanya.
Selepas mendengar hujah kedua-dua belah pihak, Majistret Nadia kemudian menetapkan 24 Mac ini untuk sambung bicara dengan Emilia akan membaca pernyataan saksinya yang telah ditetapkan mahkamah.

Pada 28 Februari lalu, mahkamah menetapkan tarikh hari ini bagi serahan pernyataan saksi secara bertulis berhubung kes itu.
Mengikut pertuduhan, S.M Faisal, 43, didakwa dengan sengaja menyebabkan kecederaan ke atas Emilia, 43, di sebuah rumah di Desa Sri Hartamas, Brickfields, antara pukul 12.30 tengah hari hingga 4.30 petang, pada 22 November 2015.
Pertuduhan didakwa mengikut Seksyen 323 Kanun Keseksaan dan boleh dihukum di bawah Seksyen 326A kanun sama, yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan. – KOSMO! ONLINE.


Malaysia, Jepun meterai kerjasama penubuhan kampus cawangan Universiti Tsukuba
Oleh NUR HUDA MUSA

14 Mac 2023, 4:56 pm
KUALA LUMPUR – Malaysia dan Jepun memeterai memorandum kerjasama (MoC) berhubung penubuhan Kampus Cawangan Universiti Tsukuba yang pertama di negara ini.
Menteri Pendidikan Tinggi, Datuk Seri Mohamed Khaled Nordin berkata, penubuhan kampus cawangan Universiti Tsukuba di Malaysia bakal melakar sejarah tersendiri kerana ia adalah kampus cawangan universiti Jepun yang pertama ditubuhkan di luar negara berkenaan.
Katanya, pemilihan Malaysia sebagai lokasi penubuhan kampus cawangan universiti awam Jepun pertama di dunia merupakan satu pengiktirafan kepada pengurusan pendidikan tinggi negara dan hubungan dua hala yang erat antara Malaysia dan Jepun.
“Penubuhan kampus cawangan Universiti Tsukuba di Malaysia akan memberi peluang dan menarik lebih ramai pelajar antarabangsa untuk datang dan melanjutkan pelajaran di Malaysia.
“Selain itu, penubuhan kampus cawangan ini juga dilihat sebagai tanda penghargaan Kerajaan Malaysia kepada Kerajaan Jepun dan kesinambungan terhadap Dasar Pandang ke Timur yang sudah mencecah 40 tahun,” katanya ketika berucap pada majlis menandatangani MoC tersebut di Hotel Pullman, di sini hari ini.
Turut hadir, Duta Besar Jepun ke Malaysia, Takahashi Katsuhiko dan Ketua Pegawai Eksekutif Agensi Kelayakan Malaysia (MQA), Prof. Datuk Dr. Mohammad Shatar Sabran.

Sementara itu, Mohamed Khaled berkata, cadangan penubuhan sebuah kampus cawangan institusi pendidikan tinggi Jepun di Malaysia telah diutarakan oleh Kerajaan Malaysia pada tahun 2018.
“Kerajaan Jepun telah menyambut baik cadangan tersebut dan seterusnya mencadangkan supaya kampus cawangan Universiti Tsukuba ditubuhkan di Malaysia.
“Universiti Tsukuba yang ditubuhkan pada tahun 1872 merupakan salah satu daripada 86 buah universiti awam dan tersenarai dalam 10 universiti terbaik di Jepun,” ujarnya. – KOSMO! ONLINE.


Empat jam pindah dua gajah liar di Gerik
Oleh ASLIZA MUSA

14 Mac 2023, 4:45 pm
GERIK – Jabatan Perlindungan Hidupan Liar dan Taman Negara (Perhilitan) Perak mengambil masa kira-kira empat jam untuk memindahkan dua ekor gajah liar yang dipercayai tersesat di Kampung Padang di sini hari ini.
Dua ekor mamalia berkenaan dikesan berada di kawasan ladang kelapa sawit yang terletak kira-kira 500 meter dari rumah penduduk.
Pengarah Perhilitan Perak, Yusoff Shariff berkata, gajah betina dan gajah jantan berusia antara 19 hingga 24 tahun dengan anggaran berat antara satu hingga dua tan itu ditangkap pada Jumaat lalu.
Katanya, tangkapan itu dilakukan dalam tempoh 24 jam selepas menerima aduan penduduk yang bimbang dengan kehadiran mamalia berkenaan.
“Dua ekor gajah liar tersebut dipercayai terpisah dari kumpulannya di Hutan Simpan Gerik dan dikesan berkeliaran hingga menghampiri kawasan perumahan penduduk.
“Dua ekor gajah denak betina iaitu Indah dan Suria dari Pusat Konservasi Gajah Kebangsaan (PKGK) Sungai Deka, Hulu Terengganu digunakan bagi tujuan memujuk gajah liar itu untuk proses pemindahan,” katanya di sini hari ini.

Menurut beliau, operasi bermula pukul 9 pagi itu melibatkan 20 kakitangan PKPG Sungai Deka dan PKGK Kuala Gandah serta Unit Tangkapan Gajah (UTG) Perak.
Katanya, gajah liar yang dinamakan Yob Padang dan Yong Ana itu akan dipindahkan ke habitat asal di Hutan Simpan Royal Belum.
“Setakat ini, kami menerima aduan berkaitan kerosakan pagar Sekolah Menengah Kebangsaan Gerik yang dikatakan berpunca daripada dua mamalia berkenaan,” katanya.
Sementara itu, seorang penduduk, S. Kalaiselvi, 49, berkata, dia pada mulanya tidak percaya kehadiran mamalia itu meskipun dimaklumkan suaminya yang terdengar tempikan haiwan tersebut dari hutan berhampiran.
Ini kerana katanya, selama lebih 10 tahun bekerja di ladang kelapa sawit, dia tidak pernah mendengar atau terjumpa haiwan tersebut. – KOSMO! ONLINE


Pulau Pinang perlu bayar caj air mentah dari Sungai Muda
Oleh JAMLIAH ABDULLAH

14 Mac 2023, 4:42 pm
ALOR SETAR – Sidang Dewan Undangan Negeri (DUN) Kedah hari ini diberitahu bahawa Kedah mempunyai hak untuk mengenakan caj kepada Kerajaan Pulau Pinang bagi air mentah yang diambil dari Sungai Muda.
Menurut Datuk Phahrolrazi Mohd. Zawawi (Pakatan Harapan-Alor Mengkudu), adalah munasabah kerajaan negeri menuntut bayaran itu ekoran usaha pemuliharaan yang perlu dilaksanakan bagi memastikan kawasan hutan simpan di negeri ini terjaga.
“Apa yang berlaku dengan permintaan caj air mentah ke Pulau Pinang? Saya dengar ada panel peguam dan apakah statusnya?
“Pada saya adalah munasabah untuk Pulau Pinang membayar kepada Kedah.  Kita (Kedah) kena pelihara hutan (tadahan air), sungai kena jaga.  Semua ini mengeluarkan kos.
“Bagaimanapun, saya sedar bahawa tidak ada peruntukan daripada sudut undang-undang (untuk mengenakan pertuduhan),” katanya.
Beliau berkata demikian katanya ketika membahaskan usul Sultan Kedah, Sultan Sallehuddin Sultan Badlishah ketika Perasmian Mesyuarat Pertama Penggal Keenam DUN di Wisma Darul Aman di sini hari ini.

Phahrolrazi berkata demikian ketika bertanya mengenai status panel peguam dilantik kerajaan negeri pada tahun lalu untuk menguruskan permintaan dari Pulau Pinang bagi penggunaan air mentah.
Bekas Pengerusi Amanah negeri itu menambah, permintaan tersebut adalah munasabah memandangkan rakyat Kedah terpaksa membayar air yang digunakan di negeri itu.
“Mereka (Pulau Pinang) sepatutnya membayar kerana kita (Kedah) menanggung kos memelihara hutan dan sungai, malah rakyat kita membayar air.  SADA (Syarikat Air Darul Aman Sdn. Bhd.) perlu membayar (untuk mengeluarkan air dari sungai).
“Tiba-tiba orang lain ambil air tanpa bayar.  Jadi, apa yang berlaku kepada panel (undang-undang)?” soalnya. – KOSMO! ONLINE


Dewan Rakyat: Kelas renang percuma buat kanak-kanak B40
Oleh ZULKIFLI MANZOR

14 Mac 2023, 5:02 pm
KUALA LUMPUR – Program kelas renang percuma yang bakal memberi faedah kepada kira-kira 1,600 kanak-kanak berusia antara tiga hingga 12 tahun daripada keluarga B40 akan dilancarkan bulan ini.
Menteri Belia dan Sukan (KBS), Hannah Yeoh berkata, program itu akan diadakan sepanjang tahun ini di beberapa negeri terpilih yang mencatat keadar kematian tertinggi akibat lemas.
“Program kelas renang merupakan sebuah program bersifat pendidikan bagi memastikan kemahiran renang dapat diterapkan kepada rakyat malaysia khususnya kepada kanak-kanak.
“Kes lemas kanak-kanak datanya kira-kira 500 setahun. Saya telah meminta KBS memastikan kolam renang dimiliki kerajaan digunakan untuk membantu membantu kanak-kanak keluarga B40 menghadiri kelas renang,” katanya pada sidang Dewan Rakyat di sini hari ini.
Menjawab soalan tambahan Datuk Dr. Mohd. Radzi Md. Jidin (PN-Putrajaya), Hannah berkata, program tersebut menjadi keutamaan KBS memandangkan setiap kali musim cuti persekolahan ada kes lemas membabitkan kanak-kanak dilaporkan berlaku.
“Kalau kita baca surat khabar setiap kali cuti sekolah ada kanak-kanak lemas di hotel atau sungai. Kawasan saya di Segambut ada kanak-kanak masuk kolam Indah Water Konsortium (IWK) kerana tidak tahu itu adalah bahaya.

“Saya sedang nenteliti data ini untuk pastikan tempat kita pilih itu mempunyai data (kes lemas) yang tinggi. Bermaksud kanak-kanak di kawasan itu tiada tempat rekreasi untuk bermain,” katanya.
Menjawab soalan tambahan Tuan Tan Hong Pin (PH-Bakri) mengenai yuran kolam swasta terlalu tinggi, beliau berkata, KBS akan cuba membina sebanyak mungkin kolam renang untuk kemudahan penduduk.
“Bagaimanapun saya tidak mampu dalam tahun ini juga untuk buat semua perkara itu,” katanya. – KOSMO! ONLINE.


Semua ahli politik kecuali Exco Agama tiada tauliah JHEAT
Oleh MOHD AZLI ADLAN

14 Mac 2023, 3:58 pm
KUALA TERENGGANU – Ahli Dewan Undangan Negeri (ADUN) Bukit Payong, Mohd. Nor Hamzah merupakan satu-satunya ahli politik yang memiliki tauliah menyampaikan kuliah dan mengajar agama daripada Jabatan Hal Ehwah Agama Terengganu (JHEAT).
Yang Dipertua Majlis Agama Islam dan Adat Melayu Terengganu (Maidam), Datuk Shaikh Harun Shaikh Ismail berkata, Mohd. Nor yang juga Pengerusi Pembangunan Insan, Dakwah dan Penerangan Terengganu menerima tauliah itu atas kapasiti sebagai exco yang bertanggungjawab menjaga hal ehwal agama Islam negeri.
“Dalam Peraturan-Peraturan Tauliah Terengganu 2013, pengecualian (tauliah) diberikan kepada Menteri di Jabatan Perdana Menteri (Hal Ehwal Agama) dan ahli majlis mesyuarat kerajaan negeri yang menjaga hal ehwal Islam.
“Setakat ini, tiada mana-mana ahli politik lain di negeri ini (kecuali Mohd. Nor) mempunyai tauliah (JHEAT),” katanya ketika ditemui selepas merasmikan Multaqa Amil Zakat Terengganu di sini hari ini.
Dalam perkembangan sama, Shaikh Harun memberitahu, sepanjang pengetahuannya, pihaknya masih belum menerima permohonan untuk mendapatkan tauliah daripada mana-mana ahli dan aktivis parti politik tempatan diterima sejak 3 Mac lalu.
Begitupun, beliau mengalu-alu golongan tersebut tanpa mengira parti politik yang berminat untuk mengemukakan permohonan mendapatkan tauliah JHEAT berkenaan.

“Permohonan perlu dihantar secara individu dan mereka akan ditemuduga jawatankuasa penilaian dipengerusikan Mufti Terengganu, Dr. Mohamad Sabri Haron,” katanya.
Kosmo! 4 Mac lalu melaporkan Maidam melarang semua ahli dan aktivis politik daripada menyampaikan ceramah, kuliah dan pengajaran agama serta menjadi imam dan khatib solat Jumaat di masjid dan surau di seluruh Terengganu berkuatkuasa serta-merta. – KOSMO! ONLINE


Uqasha dedah cota besi libas Kamal Adli
Oleh KOSMO!

14 Mac 2023, 3:55 pm
PETALING JAYA – Uqasha Senrose memuat naik gambar cota besi digunakan oleh suspek yang memukul suaminya, Kamal Adli ketika berada di Singapura Ahad lalu.
Uqasha atau nama lengkapnya Nik Zaris Uqasha Nik Sen dalam sebuah video di Instagramnya berkata, dia terpaksa merahsiakan kedudukannya sekarang selepas serangan tersebut berlaku.
“Perkara jadi sekelip mata, kami terpaksa rahsiakan lokasi (sekarang) kerana dianggap seperti ugutan untuk membunuh, saya masih lagi trauma dengan kejadian itu” katanya.
Dalam nada yang sedih, pelakon itu turut menasihatkan orang ramai agar tidak membuat spekulasi tentang kejadian tersebut dan menyalahkan mana-mana pihak.
“Orang lain jangan tambah cerita lain, jangan salahkan warga Singapura dan Malaysia, orang di sini (Singapura) ada menolong Uqasha di waktu kejadian.
“Uqasha dalam keadaan trauma selepas semua ini terjadi, satu besi di belakang kepala suami saya, memang niat dia untuk membunuh, bila tak dapat pukul bawah (kepala) dipukul pula di pipi diikuti badan,” ujarnya.

Menurut pelakon itu, dia dan suaminya memberikan kepercayaan penuh kepada pihak polis di Singapura yang menyiasat perkara terbabit.
“Kamal baru sahaja sedarkan diri, selepas buat pembedahan kepada, hari ini doktor akan mengenakan X-ray pada Kamal,” katanya.
Terdahulu, Kosmo! melaporkan Uqasha Senrose mendakwa serangan seorang lelaki difahamkan warga Singapura terhadap suaminya, Kamal Adli bermotifkan cemburu.
Kamal Adli diserang dengan menggunakan cota (kapak India dengan pemegang panjang) sehingga mengalami kecederaan serius pada bahagian kepala dan harus ditidurkan.
Pelakon drama Perempuan Tanpa Dosa itu juga memaklumkan suaminya telah lama menjadi sasaran suspek untuk diserang sebelum kejadian tersebut berlaku malam tadi. – KOSMO! ONLINE.


Tempah janji temu klinik pergigian guna MySejahtera
Oleh KOSMO!

14 Mac 2023, 4:31 pm
PETALING JAYA – Kementerian Kesihatan (KKM) memperluaskan fungsi aplikasi MySejahtera kepada orang ramai yang ingin membuat tempahan janji temu pemeriksaan kesihatan pergigian.
KKM menerusi Twitter memaklumkan, pelaksanaan tersebut bagaimanapun akan dilaksanakan secara berfasa.
“Penggunaan temu janji menerusi MySejahtera bagi fasa satu akan bermula pada 20 Mac 2023 di semua klinik pergigian di Melaka dan Pulau Pinang.
“Bagi fasa dua pula, penggunaannya akan diperluaskan ke klinik pergigian seluruh negara bermula Mei ini,” katanya. – KOSMO! ONLINE


Tak sempat seludup cecair vape RM150,000 ke Thailand
Oleh ROHANA MOHD. NAWI

14 Mac 2023, 3:45 pm
TUMPAT – Taktik seorang perunding sebuah firma guaman yang menggunakan perkhidmatan kurier bagi menyeludup cecair vape bernilai RM150,000 ke negara jiran terbongkar apabila dia dicekup dalam serbuan di sebuah rumah di Taman Sri Bayu di sini semalam.
Lelaki yang berasal dari Kuala Lumpur itu ditahan kira-kira pukul 5 petang semasa berada di dalam rumah yang disewanya.
Ketua Polis Daerah Tumpat, Asisten Komisioner Amran Dolah berkata, siasatan mendapati, suspek turut menyewa rumah sebelah untuk dijadikan stor menyimpan bekalan cecair vape yang dibawa dari Lembah Klang untuk diseludup ke negara jiran.
Menurutnya, hasil pemeriksaan di dalam rumah tersebut menemui empat kotak besar syarikat perkhidmatan kurier yang mengandungi pelbagai jenis cecair vape.
“Pemeriksaan di dalam kotak-kotak itu menjumpai sebanyak 11,038 botol cecair vape pelbagai jenama dipercayai untuk diseludup ke Thailand.
“Suspek mengisi kesemua cecair vape itu di dalam kotak syarikat kurier bagi mengaburi mata pihak berkuasa semasa menjalankan kegiatan penyeludupan,” katanya pada sidang akhbar di Ibu Pejabat Polis Daerah (IPD) Tumpat hari ini.

Mengulas lanjut, Amran memberitahu, lelaki terbabit sebelum ini pernah ditahan selepas dipercayai terlibat dengan kegiatan penyeludupan cecair vape ke negara jiran dan sudah dikenakan tindakan.
Katanya, suspek yang dipercayai mempunyai kedai vape di Pasir Mas tidak serik dan masih menjalankan kegiatan itu meskipun sudah tertangkap.
“Orang ramai diingatkan agar tidak terlibat dengan sebarang kegiatan pengedaran barang terlarang termasuk taktik menggunakan syarikat kurier sebagai penghantar barangan ke negara jiran.
“Rampasan cecair vape ini merupakan jumlah yang terbesar yang diperoleh IPD Tumpat untuk tahun ini,” katanya.
Tambahnya, suspek ditahan mengikut Seksyen 13A Akta Racun 1952 dan akan diserahkan kepada Jabatan Kesihatan Negeri Kelantan (Cawangan Farmasi) untuk tindakan lanjut. – KOSMO! ONLINE


Kerajaan Negeri Kedah diminta tidak buat program syok sendiri
Oleh JAMLIAH ABDULLAH

14 Mac 2023, 4:10 pm
ALOR SETAR – Kehadiran orang ramai ke program-program keagamaan anjuran kerajaan negeri tidak boleh dijadikan penanda aras kepada kejayaan pembinaan modal insan dalam kalangan generasi muda ketika ini.
Menurut Ketua Pembangkang Dewan Undangan Negeri (DUN) Kedah, Datuk Zamri Yusof, pihaknya bimbang dengan peningkatan masalah sosial di negeri ini termasuk berkaitan penagihan dadah, ketum dan perceraian.
“Jadi kita nampak program-program kerajaan negeri mengenai pembinaan modal insan itu adalah program yang dianggap program syok sendiri.
“Kriteria apa yang kerajaan negeri nak capai. Apa sasaran yang boleh diukur, dia tak boleh jawab,” katanya pada sidang akhbar selepas sesi Mesyuarat Pertama Penggal Keenam Dewan Undangan Negeri (DUN) Kedah yang ke-14 di Wisma Darul Aman di sini hari ini.
Kata beliau, penganjuran program bukan ukuran yang sebenar tentang apa yang dicapai berbanding dengan gejala negatif.
Terdahulu ketika sesi pertanyaan pada sidang DUN tersebut, Pengerusi Jawatankuasa Pembangunan Insan negeri, Datuk Aishah Ghazali berkata, kerajaan negeri berusaha melaksanakan pembangunan modal insan rakyat negeri ini melalui pelbagai program keagamaan. – KOSMO! ONLINE


Suhu dijangka lebih panas sehingga Isnin ini
Oleh MUHAMMAD NAJIEB AHMAD FUAD

14 Mac 2023, 3:50 pm
PETALING JAYA – Jabatan Meteorologi (MetMalaysia) meramalkan Semenanjung negara diramal mengalami hujan yang kurang berdasarkan analisis model cuaca sehingga 20 Mac (Isnin).
Ketua Pengarah MetMalaysia Muhammad Helmi Abdullah berkata, suhu juga turut dijangka lebih panas dari kebiasaan khususnya di negeri-negeri utara Semenanjung.
“Ribut petir, hujan lebat berserta angin kencang dijangka masih boleh berlaku di kawasan pedalaman dan barat Semenanjung, Sabah serta Sarawak pada sebelah petang dan malam,” katanya dalam kenyataan di sini hari ini.
Muhammad Helmi menasihatkan orang ramai untuk sentiasa merujuk laman web www.met.gov.my dan semua platform media sosial serta memuat turun aplikasi myCuaca bagi maklumat yang terkini dan sahih. – KOSMO! ONLINE


Mahkamah: Sarjan polis didakwa terima rasuah bocor operasi dadah
Oleh TENGKU DANISH BAHRI TENGKU YUSOFF

14 Mac 2023, 4:05 pm
KUALA TERENGGANU – Seorang anggota polis berpangkat sarjan dihadapkan ke Mahkamah Sesyen di sini hari ini atas 34 tuduhan menerima rasuah bernilai RM12,500 antara Disember 2019 sehingga Mac tahun lalu.
Tertuduh, Mohd. Izzham Halim, 36, membuat pengakuan tidak bersalah sebaik kesemua pertuduhan selelasai dibacakan di hadapan Hakim Mohd. Azhar Othman.
Berdasarkan pertuduhan, tertuduh yang bertugas Bahagian Siasatan Jenayah Narkotik Ibu Pejabat Polis Daerah (IPD) Kemaman didakwa menerima rasuah daripada seorang individu.
Suapan itu diterima sebagai dorongan untuk tertuduh menyalurkan maklumat pergerakan operasi Bahagian Narkotik IPD Kemaman sepanjang tempoh berkenaan.
Mohd. Izzham didakwa menerima suapan antara RM50 sehingga RM3,200 bagi setiap transaksi antara 26 Disember 2019 sehingga 10 Mac 2022.
Dia didakwa mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang memperuntukkan hukuman penjara maksimum 20 tahun dan denda minimum lima kali ganda nilai suapan atau RM10,000 mengikut yang mana lebih tinggi jika sabit kesalahan.

Pendakwaan dikendalikan Timbalan Pendakwa Raya SPRM, Farah Yasmin Salleh dan Nur Athikah Aziz manakala tertuduh diwakili peguam, Nurul Najmi Adila Md. Nasir. – KOSMO! ONLINE


Nama Drink Water, minumnya lain
Oleh KOSMO

14 Mac 2023, 4:26 pm
MANILA – Seorang pelajar lelaki di Filipina yang sebelum ini tular dan sering diejek kerana memiliki nama Drink Water kini membintangi iklan sebuah jenama minuman, lapor portal berita Coconuts semalam.
Drink Water Rivera mula menjadi perhatian ramai apabila rakan-rakannya memuat naik gambar kad pelajar menunjukkan nama sebenarnya beserta keterangan bertulis: “Nama terbaik di Filipina.”
Pelajar jurusan komunikasi di Universiti Far Eastern itu bagaimanapun berkata, dia menyukai namanya kerana ia membuatkan dirinya menjadi perhatian ramai.
“Saya amat menyukai nama saya kerana seperti yang dipelajari dalam kelas pengiklanan, ini adalah ‘jenama’ saya.
“Satu daripada ciri pengiklanan yang baik adalah penjenamaan yang bagus kerana ia memberi impak. Jadi, bagi saya, sama seperti nama saya di mana orang ramai berasa kagum dengan nama ini,” kata Drink Water.
Kata-katanya menjadi kenyataan apabila dia baru-baru ini membintangi iklan minuman berkandungan elektrolit, Gatorade No Sugar.

Ketika berkongsikan kisah di sebalik nama uniknya, Drink Water berkata, ibunya menamakan adik beradiknya dengan nama-nama unik seperti Winner dan Rice.
Tambahnya, ketika ibunya mahu melahirkan dia di hospital, wanita itu tidak dapat bernafas sehinggalah dia meminum air (drink water). – Agensi


Dua maut kereta bertembung lori
Oleh AZAHAR HASHIM

14 Mac 2023, 4:02 pm
KULIM – Dua maut selepas kereta dinaiki bertembung dengan sebuah lori di Jalan Kulim-Mahang berhampiran Pusat Pemulihan Penagihan Narkotik (Puspen) di Karangan di sini hari ini.
Dalam kejadian kira-kira pukul 8.40 pagi itu, pemandu kereta Proton Wira yang merupakan lelaki berusia 22 tahun dan seorang penumpang wanita meninggal dunia di lokasi kejadian.
Identiti penumpang wanita berusia lingkungan 20-an terbabit masih belum dikenal pasti.
Ketua Polis Daerah Kulim, Superintendan Mohd. Redzuan Salleh berkata, hasil siasatan mendapati kereta dinaiki dua mangsa itu dalam perjalanan dari arah Sungai Kob menghala ke Mahang di sini.
Katanya, sebuah lori kargo am dipandu seorang lelaki berusia 43 tahun pula datang dari arah bertentangan.
“Sebaik tiba di tempat kejadian, kereta mangsa disyaki masuk ke laluan bertentangan selepas melalui satu selekoh sebelum melanggar bucu hadapan sebelah kanan lori yang bergerak di laluannya.

“Akibat pertembungan itu, pemandu dan penumpang hadapan kereta mengalami kecederaan parah di bahagian kepala dan maut di lokasi kejadian,” katanya  di sini hari ini. – KOSMO! ONLINE


Zakat fitrah 2023 di Kelantan RM7
Oleh ROSLIZA MOHAMED

14 Mac 2023, 4:28 pm
KOTA BHARU – Majlis Agama Islam dan Adat Istiadat Melayu Kelantan (Maik) menetapkan kadar bayaran zakat fitrah pada tahun ini sebanyak RM7.
Yang Dipertua Maik, Tengku Tan Sri Mohamad Rizam Tengku Abdul Aziz berkata, bagaimanapun, individu yang ingin membuat bayaran RM14 atau RM21 berdasarkan keselesaan mengikut harga beras yang dimakan adalah digalakkan.
Menurutnya, jumlah kadar zakat itu telah mendapat perkenan Sultan Kelantan, Sultan Muhammad V sebagai Ketua Agama Islam Negeri seperti peruntukan Perkara 6 (1) Undang-Undang Perlembagaan Tubuh Kerajaan Kelantan.
“Kadar nisab zakat harta bagi tahun ini telah ditetapkan sebanyak RM21,553.15 untuk haul antara Ramadan tahun 1444 hijrah hingga Ramadan tahun 1445 hijrah.
“Pembayaran zakat boleh dilaksanakan melalui perkhidmatan kaunter Baitulmal yang dibuka dalam masjid-masjid bandar, masjid-masjid jajahan atau menerusi portal Maik di zakat.e-maik.my,” katanya dalam satu kenyataan hari ini.
Tengku Mohamad Rizam yang juga Tengku Temenggong Kelantan berkata, Maik amat berharap mendapat kerjasama daripada semua pihak untuk mengambil maklum tentang ketetapan bayaran zakat itu. – KOSMO! ONLINE


Kamal Adli stabil, minta netizen jangan bergaduh
Oleh MOHAMMAD SHAHEMY AZMI

14 Mac 2023, 3:20 pm
PETALING JAYA – Selepas menjalani pembedahan major sehingga perlu ditidurkan semalam, pelakon Kamal Adli yang sudah sedarkan diri memberitahu dia semakin stabil dan berada dalam keadaan baik.
Menerusi satu hantaran yang dikongsikan pelakon itu dalam Instagram miliknya, Kamal, 37, memaklumkan dia masih perlu mengambil ubat tahan sakit selepas mengalami kecederaan serius akibat dipukul seorang individu tidak dikenali menggunakan cota besi dan senjata tajam.
“Assalamualaikum. Alhamdulillah, alhamdulillah. Saya semakin stabil, tapi masih perlu mengambil ubat-ubatan untuk tahan sakit. Saya dijaga baik oleh isteri saya (Uqasha Senrose),” tulisnya.
Dalam hantaran itu juga, Kamal menzahirkan rasa terima kasih kepada rakan-rakan artis serta netizen sama ada di Malaysia mahupun di Singapura kerana banyak membantu dan mendoakan kesejahteraannya.
“Terima kasih atas doa kalian terutamanya artis-artis di gerai jualan (Singapore Expo) dan orang-orang Malaysia dan Singapura yang menolong saya.
“Saya harap semua orang tolong jaga keselamatan kerana kita tidak tahu siapa suka atau benci kita,” katanya yang turut berkongsi sekeping gambar dirinya berada di dalam wad hospital dalam keadaan kepalanya berbalut dan pipi kiri mengalami luka.

Pada masa sama, pelakon drama Perempuan Tanpa Dosa itu turut meminta orang ramai supaya mendoakan keadaan isterinya, Uqasha yang masih berada dalam keadaan trauma selepas menjadi saksi dirinya dipukul dengan teruk di depan matanya.
“Doakan untuk isteri saya yang masih trauma tentang isu ini. Saya sayang isteri saya. Yang ketuk (serang) saya seorang, bukan satu Singapura. Jangan gaduh-gaduh,” pinta Kamal yang tidak mahu kejadian itu menggugat keharmonian antara kedua-dua buah negara.
Terdahulu, Uqasha memuat naik video pendek dalam Instagram memberitahu Kamal cedera parah dipukul seorang individu tidak dikenali mengguna cota dan senjata tajam dalam satu kejadian yang berlaku pada malam Ahad lalu.
Difahamkan Uqasha dan Kamal masih berada di Kota Singa untuk rawatan dan siasatan polis sebelum dibenarkan pulang ke Kuala Lumpur.
Suspek yang berusia 33 tahun bagaimanapun telah ditahan polis dan dihadapkan ke mahkamah di negara tersebut, hari ini. – KOSMO! ONLINE


Mahkamah: Majikan tipu tuntutan Penjana Kerjaya didenda RM25,000
Oleh TENGKU DANISH BAHRI TENGKU YUSOFF

14 Mac 2023, 3:31 pm
KUALA TERENGGANU – Seorang pemilik sebuah syarikat pembinaan dan renovasi didenda RM25,000 oleh Mahkamah Sesyen di sini hari ini atas dua pertuduhan pemalsuan dokumen berkaitan tuntutan Program Insentif Pengambilan Pekerja (Penjana Kerjaya) pada tiga tahun lalu.
Hakim Mohd. Azhar Othman menjatuhkan hukuman itu selepas tertuduh, Ezza Suria Muda, 38, membuat pengakuan bersalah sebaik pertuduhan pilihan dibacakan terhadapnya.
Berdasarkan pertuduhan, dia didakwa memalsukan borang pendaftaran Penjana Kerjaya pada 3 dan 23 November 2020.
Ezza Suria didakwa mengikut Seksyen 471 Kanun Keseksaan yang memperuntukkan hukuman penjara maksimum dua tahun atau denda atau kedua-duanya jika sabit kesalahan.
Mahkamah turut menetapkan hukuman penjara dua hingga tiga bulan jika tertuduh gagal membayar denda berkenaan selain mengarahkan wang RM309,000 di dalam akaun syarikat tertuduh dilucuthakkan.
Mohd. Azhar dalam penghakimannya menolak hujahan peguam tertuduh yang mendakwa kerajaan tidak mengalami sebarang kerugian.

“Siasatan mendapati sebahagian perbelanjaan telah diperuntukkan (kerajaan).Kesalahan dilakukan tertuduh adalah serius dan akan berleluasa jika tidak dibendung,” katanya ketika membacakan penghakimannya di sini semalam.
Pendakwaan dikendalikan Timbalan Pendakwa Raya, Farah Yasmin Salleh manakala tertuduh diwakili peguam, Datuk Syed Azimal Amir dan Ahmad Fauzi Mohamed. – KOSMO! ONLINE


Kualiti perkhidmatan kehakiman negara sentiasa berada pada tahap terbaik
Oleh ROSALWANI CHE SOH

14 Mac 2023, 3:11 pm
KOTA BHARU – Kerajaan sentiasa komited dalam memastikan kualiti penyampaian perkhidmatan kehakiman di negara ini berada pada tahap yang terbaik.
Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata, beliau percaya infrastruktur fizikal mahkamah yang kondusif antara faktor memacu kualiti penyampaian perkhidmatan kehakiman dan setanding dengan badan kehakiman negara maju lain.
Menurutnya, sebagai organ pentadbiran negara yang bertanggungjawab untuk mendukung prinsip kedaulatan undang-undang, badan kehakiman sentiasa memastikan akses kepada keadilan tersedia setiap masa.
“Dalam konteks Kompleks Mahkamah Kota Bharu, ia dibangunkan bagi menggantikan bangunan mahkamah lama yang tidak lagi kondusif.
“Secara ringkasnya, Kompleks Mahkamah Kota Bharu dibangunkan di atas sebidang tanah seluas 2.72 hektar dan dilengkapi dengan 13 buah bilik bicara yang merangkumi tiga buah bilik bicara Mahkamah Tinggi manakala Mahkamah Sesyen dan Mahkamah Majistret masing-masing dengan lima buah bilik,” katanya semasa berucap pada Majlis Perasmian Kompleks Mahkamah Kota Bharu, Tunjong di sini hari ini.
Tengku Mahkota Kelantan, Dr. Tengku Muhammad Faiz Petra berkenan mencemar duli untuk merasmikan majlis tersebut dengan diiringi Cik Puan Kelantan, Sofie Louise Johansson dan Raja Perempuan Kelantan, Tengku Anis Tengku Abdul Hamid.

Mengulas lanjut, Ramkarpal berkata, pembinaan Kompleks Mahkamah Kota Bharu yang melibatkan kos sebanyak RM94.4 juta itu turut dilengkapi dengan bilik sokongan seperti kamar hakim, bilik persidangan, bilik mesyuarat, perpustakaan, kafeteria dan surau.
Menurutnya, operasi mahkamah di kompleks itu turut menggunakan sistem teknologi maklumat terkini termasuk sistem Court Recording and Voice to Text (RVT) selain dilengkapi dengan internet jalur lebar berkelajuan tinggi bagi penggunaan pegawai dan kakitangan mahkamah. – KOSMO! ONLINE


Kanak-kanak lemas di kolam ketika penjaga leka main telefon bimbit
Oleh ABDUL RASHID ABDUL RAHMAN

14 Mac 2023, 2:57 pm
TEMERLOH – Gara-gara kelalaian penjaga yang dikatakan asyik bermain telefon bimbit seorang kanak-kanak berusia 11 tahun lemas ketika mandi kolam di sebuah pusat peranginan di Mentakab di sini semalam.
Ketua Polis Daerah Temerloh Asisten Komisioner Mohd. Azhar Mohd. Yusoff berkata, dalam kejadian kira-kira pukul 4.45 petang itu mangsa mandi di kolam pusat peranginan berkenaan dengan ditemani teman lelaki ibunya yang berusia 41 tahun.
“Pada mulanya mangsa mandi di kolam yang dikhaskan untuk kanak-kanak dan kemudiannya mandi di kawasan kolam renang dewasa yang berkedalaman dua meter dengan ditemani oleh lelaki berkenaan.
“Tidak lama selepas itu kedua-duanya naik untuk berehat di tepi kolam dan semasa suspek leka menggunakan telefon bimbit, suspek menyedari mangsa sudah tidak ada bersamanya,”katanya.
Tambahnya suspek telah meminta pengawal keselamatan hotel mencari mangsa sebelum mangsa ditemui di dasar kolam renang dewasa.
Katanya mangsa yang dibawa ke klinik kesihatan berhampiran disahkan meninggal dunia sebelum di bawa ke Hospital Sultan Haji Ahmad Shah (Hoshas) Temerloh untuk bedah siasat.

Dalam pada itu beliau berkata, kes itu disiasat mengikut Seksyen 31 (1) (a) Akta Kanak-kanak 2001 yang memperuntukkan hukuman denda maksimum RM20,000 atau penjara sehingga 10 tahun atau kedua-duanya sekali.
Katanya, suspek turut dipanggil pihak polis untuk siasatan lanjut kerana dengan cuai telah menyebabkan kematian mangsa.
“Pihak Ibu Pejabat polis Daerah (IPD) Temerloh menasihati masyarakat supaya sentiasa peka dan prihatian terhadap keselamatan anak- anak mereka.
“Kelalaian ibu bapa atau penjaga dalam memastikan keselamatan anak-anak mereka boleh diambil tindakan di bawah Akta Kanak- Kanak 2001,” ujarnya. – KOSMO! ONLINE


Minggu pertama sesi persekolahan tiada kelas akademik – Fadhlina
Oleh KOSMO!

14 Mac 2023, 3:18 pm
PETALING JAYA – Kementerian Pendidikan memaklumkan minggu pertama sesi persekolahan pada minggu depan tidak melibatkan sebarang kelas akademik.
Menteri Pendidikan, Fadhlina Sidek berkata, perkara itu telah dimaklumkan kepada semua sekolah menerusi arahan terbaharu bagi memberi ruang kepada pelajar dan guru untuk sesi suai kenal dan interaksi terlebih dahulu.
“KPM telah mengeluarkan arahan baharu kepada sekolah-sekolah bahawa minggu pertama tiada kelas akademik dan ia lebih kepada suai kenal dan sesi interaksi antara murid dan guru.
“Kita juga ada menggunakan pendekatan ABC iaitu (anak baik dan cerdik), biar mereka baik dahulu baru cerdik. Kita faham komitmen ibu bapa yang akan mengambil cuti setiap kali buka sesi persekolahan baharu bagi melayan karenah anak-anak,” katanya dalam sesi temubual bersama sebuah radio pagi tadi.
Mengulas lanjut, Fadhlina berkata, arahan terbaharu itu juga dibuat bagi mengelakkan tekanan kepada pelajar baharu terutamanya mereka yang baharu menjejak kaki ke alam persekolahan.
“Kita tahu awal-awal persekolahan mesti anak-anak akan meragam, ibu bapa juga mesti akan merasai tekanan tersebut.

“Jadi kita nak beri ruang kepada ibu bapa, guru-guru dan komuniti sekolah bersama anak-anak mereka, bagi mereka (anak-anak) selesa dahulu,”katanya.-KOSMO! ONLINE


Faedah Perkeso bantu kelangsungan hidup balu, anak pemandu lori
Oleh MARLIA ZAKARIA

14 Mac 2023, 3:06 pm
SELAYANG – Balu dan anak bongsu kepada mendiang Lee Eng Dong, 61, pemandu lori yang maut akibat kemalangan Februari lalu, menerima faedah orang tanggungan (FOT) berjumlah RM3735.00 sebulan menerusi Skim Bencana Pekerjaan, Akta Keselamatan Sosial Pekerja 1969 (Akta 4).
Kes tersebut dijejak Skuad Perkeso Prihatin menerusi laporan Kosmo! tentang nahas yang membabitkan tiga kenderaan di Kilometer 266.5, Lebuh Raya Utara-Selatan arah selatan selepas menuruni Terowong Menora menyebabkan seorang pemandu lori cedera parah, 15 Februari lalu.
Mangsa (mendiang) dikejarkan ke Hospital Raja Permaisuri Bainun di Ipoh, Perak untuk menerima rawatan namun disahkan meninggal dunia selepas 12 hari bertarung nyawa akibat kecederaan parah di kepala.
Menteri Sumber Manusia, V. Sivakumar berkata, kesedaran majikan yang mencarum pekerjanya walaupun melewati usia 61 tahun, membolehkan isteri mendiang yang juga seorang suri rumah, Edna Hipolito Amos, 58, dan anaknya menerima bantuan kewangan daripada Pertubuhan Keselamatan Sosial (Perkeso).
“Saya simpati kepada keluarga ini yang kehilangan suami dan bapa. Sejurus dapat maklumat dari media cetak, Skuad Perkeso Prihatin segera mengambil tindakan proaktif mengesan mendiang.
“Semakan mendapati, balu layak terima FOT seumur hidup manakala anak bongsu, Lee Zi Young, 19, menerima FOT sehingga berusia 21 tahun atau hingga menamatkan pengajian peringkat ijazah pertama.

“Jadi saya tegaskan supaya semua majikan mencarum untuk semua pekerja termasuk yang berumur lebih 60 tahun demi perlindungan mereka dan keluarga sekiranya terjadi musibah berkaitan pekerjaan.
“Di bawah Akta 4, majikan perlu membayar caruman jenis kedua bagi pekerja yang berumur lebih 60 tahun, iaitu sebanyak 1.25 peratus daripada gaji bulanan untuk perlindungan Skim Bencana Pekerjaan,” katanya kepada media ketika menziarahi keluarga berkenaan di kediaman mereka, di sini, untuk menyampaikan faedah Perkeso.
Beliau turut menasihatkan majikan dan pekerja agar membudayakan amalan pencegahan kemalangan di tempat kerja mahupun di jalan raya.
“Tahun lalu, daripada 70,948 jumlah kemalangan pekerjaan yang dilaporkan kepada Perkeso, 45.7 peratus (32,440 kes) melibatkan kemalangan jalan raya.
“Dalam tempoh tersebut, 70 peratus (651 kes) daripada 929 kemalangan maut melibatkan pekerja yang dalam perjalanan atau berulang-alik ke tempat kerja,” ujarnya.
Anak kedua mangsa, Lee Zi Long, 24, sangat berterima kasih kepada Perkeso kerana faedah yang diterima ibu dan adiknya itu sedikit sebanyak membantu meringankan kos perbelanjaan mereka selepas ketiadaan bapa.
“Sebelum ni bapa selalu bagi sebahagian gaji kepada ibu tetapi bila dia tiada, kami yang dah bekerja sama-sama bantu ambil alih tugas bapa. Faedah Perkeso yang ibu dapat ni sangat membantu malah adik bongsu pun dapat sambung belajar,” katanya.
Sementara itu majikan mendiang, Cherng Yuan Hwa, menzahirkan kekaguman di atas kecekapan dan kepantasan pihak Perkeso.
“Saya pun ada di hospital ada pegawai Perkeso hubungi saya dan minta maklumatnya. Saya memang kagum Perkeso sangat pantas dan cepat buat kerja untuk jejak pencarum sampai dapat,” katanya.- KOSMO! ONLINE


Selidik semula cadangan lanjut operasi klinik kesihatan terpilih libatkan GP, doktor kontrak
Oleh LIYANA RAMLI

14 Mac 2023, 3:40 pm
IPOH – Cadangan Kementerian Kesihatan (KKM) menggalakkan klinik perubatan am swasta (GP) serta doktor kontrak untuk bekerjasama bagi program lanjutan waktu operasi di 52 klinik kesihatan terpilih seluruh negara perlu diselidik semula dari segi kebertanggungjawaban dalam aspek perundangan.
Pengerusi Jawatankuasa Sumber Manusia, Kesihatan dan Hal Ehwal Masyarakat India negeri A. Sivanesan berkata, ia perlu dilaksanakan kerana wujud kemungkinan masalah-masalah terutamanya dari segi akauntabiliti akan timbul.
“Dari segi akauntabiliti, jika berlaku kecuaian, siapa yang akan bertanggungjawab? Pihak kerajaan ataupun pihak swasta?,” katanya kepada pemberita di Bangunan Perak Darul Ridzuan di sini hari ini.
Beliau berkata, kerajaan negeri juga akan melihat keperluan bagi memanjangkan tempoh operasi klinik kesihatan di beberapa kawasan dan daerah di negeri ini.
“Kita akan melihat keperluan seperti di Bagan Datuk, Gerik, Lenggong dan Hutan Melintang yang setakat ini agak jauh daripada klinik yang telah beroperasi lebih masa jadi saya akan bincang dengan menteri untuk tambahan beberapa klinik kesihatan yang dilihat perlu,” katanya.
Menurutnya, tujuh klinik kesihatan di negeri ini terpilih bagi program lanjutan waktu beroperasi antaranya Klinik Kesihatan Tapah, Klinik Kesihatan Teluk Intan, Klinik Kesihatan Greentown, Klinik Kesihatan Kamunting, Klinik Kesihatan Taiping, Klinik Kesihatan Sitiawan dan Klinik Kesihatan Tanjung Malim.

“Waktu beroperasi bagi klinik-klinik tersebut adalah Isnin hingga Jumaat dari 8 pagi hingga 9.30 malam manakala pada hari Sabtu pada 8 pagi hingga 12 tengah hari,” katanya. – KOSMO! ONLINE


Kos tunaikan haji akan dikaji semula
Oleh KOSMO!

14 Mac 2023, 3:20 pm
KUALA LUMPUR – Kerajaaan akan meneliti semula kos untuk menunaikan haji musim ini berikutan peningkatan kos yang dijangka sehingga RM30,850 bagi setiap jemaah Muassasah berbanding RM28,632 seorang tahun lalu.
Menteri di Jabatan Perdana Menteri (Hal Ehwal Agama), Datuk Dr. Mohd. Nai’im Mokhtar berkata, kadar baharu tersebut akan dimaklumkan Tabung Haji selepas ia dimuktamadkan kelak.
Jelas beliau, peningkatan tersebut adalah disebabkan beberapa faktor termasuklah kadar tukaran mata wang Ringgit Malaysia berbanding Saudi Riyal dan Dollar Amerika.
Selain itu katanya, ia turut disumbangkan oleh kadar inflasi dan percukaian di Arab Saudi, projek pembesaran berterusan di Makkah dan Madinah yang memberi tekanan kepada pasaran harga sewaan.
“Caj dikenakan pihak berkuasa Arab Saudi bagi pelbagai perkhidmatan yang disediakan untuk kebajikan dan keselesaan jemaah haji di Tanah Suci turut menjadi faktor kepada peningkatan kos haji,” katanya.
Mohd Nai’im berkata demikian dalam jawapan bertulis di Dewan Rakyat bagi menjawab soalan Datuk Seri Ismail Sabri Yaakob (BN-Bera) yang meminta Perdana Menteri menyatakan apakah langkah serta bantuan disediakan kerajaan bagi menampung peningkatan mendadak kos untuk mengerjakan ibadah haji dan umrah yang mampu memberi kesan secara terus terhadap mereka yang beragama Islam. – KOSMO! ONLINE


Kes dadah paling tinggi didaftarkan di Kelantan tahun lalu
Oleh ROSALWANI CHE SOH

14 Mac 2023, 3:27 pm
KOTA BHARU – Kes jenayah melibatkan dadah mencatatkan jumlah tertinggi yang didaftarkan di Kompleks Mahkamah Kota Bharu, Tunjong di sini sepanjang tahun lalu iaitu dengan sebanyak 3,683 kes.
Ketua Hakim Negara, Tun Tengku Maimun Tengku Tuan Mat berkata, jumlah kes itu dicatatkan daripada 6,412 kes yang turut melibatkan kes jenayah lain dalam tempoh tersebut.
Menurutnya, kes terbabit melibatkan pendaftaran di Mahkamah Tinggi di bawah Seksyen 39B Akta Dadah Berbahaya 1952 iaitu sebanyak 72 kes, Mahkamah Sesyen melibatkan tangkapan kes dadah (254 kes) dan di Mahkamah Majistret (3,357 kes)
“Bagi tempoh Januari hingga Disember tahun lalu, sebanyak 13,579 pendaftaran kes sivil dan kes jenayah di semua peringkat mahkamah di Kompleks Mahkamah Kota Bharu.
“Selain itu, kes melibatkan kesalahan seksual terhadap kanak-kanak yang didaftarkan di Mahkamah Sesyen Kota Bharu juga membimbangkan iaitu sebanyak 59 kes berbanding kes jenayah seksual melibatkan golongan dewasa sebanyak 18 kes sahaja,” katanya semasa berucap pada Majlis Perasmian Kompleks Mahkamah Kota Bharu, Tunjong di sini hari ini.
Tengku Mahkota Kelantan, Dr. Tengku Muhammad Faiz Petra berkenan mencemar duli untuk merasmikan majlis tersebut dengan diiringi Cik Puan Kelantan, Sofie Louise Johansson dan Raja Perempuan Kelantan, Tengku Anis Tengku Abdul Hamid.

Mengulas lanjut, Tengku Maimun berkata, semua pihak perlu sentiasa cakna dalam memastikan hak dan kebajikan kanak-kanak diberikan keutamaan dan mangsa kanak-kanak diberikan perlindungan yang sewajarnya.
Menurutnya, kes jenayah seksual kanak-kanak sentiasa diberikan keutamaan di mahkamah menerusi pengendalian prosiding dalam mahkamah khas jenayah seksual kanak-kanak. – KOSMO! ONLINE


Mahkamah: Dua beradik pengarah syarikat didakwa lupus Vellfire tanpa resolusi
Oleh NUZULSHAM SHAMSUDDIN

14 Mac 2023, 3:01 pm
KUALA LUMPUR – Dua beradik yang juga pengarah sebuah syarikat didakwa di Mahkamah Sesyen di sini hari ini atas pertuduhan melupuskan sebuah kereta kenderaan pelbagai guna (MPV) jenis Toyota Vellfire tanpa resolusi ahli lembaga lima tahun lalu.
Bagaimanapun kedua-dua tertuduh iaitu Ng Shih Chiow, 50, dan Ng Shih Fang, 47, mengaku tidak bersalah selepas pertuduhan dibacakan hadapan Hakim Rozina Ayob.
Mengikut pertuduhan, kedua-duanya yang juga pengarah sebuah syarikat teknologi maklumat secara bersama, dengan curangnya menyebabkan seorang pegawai CIMB Bank Berhad melupuskan suatu harta iaitu sebuah Toyota Vellfire milik syarikat itu tanpa resolusi ahli lembaga pengarah dengan mendaftarkan kereta berkenaan atas nama Shih Fang.
Kesalahan itu didakwa dilakukan di Jabatan Pengangkutan Jalan (JPJ) di Jalan Genting Kelang, di sini pada 3 Oktober 2018 mengikut Seksyen 403 Kanun Keseksaan dan dibaca bersama Seksyen 34 kanun sama.
Hukuman bagi yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan
Terdahulu Timbalan Pendakwa Raya Law Chin How menawarkan jaminan RM20,000 dengan seorang penjamin bagi setiap tertuduh berserta syarat tambahan pasport mereka diserahkan kepada mahkamah.

Bagaimanapun peguam Amer Hamzah Arshad yang mewakili adik-beradik itu memohon anak guamnya dilepaskan dengan bon jaminan atas alasan mereka memberi kerjasama baik sepanjang siasatan.
“Mereka tidak mempunyai risiko untuk melarikan diri kerana masing-masing mempunyai isteri malah mereka hadir ke mahkamah untuk membersihkan nama mereka daripada pertuduhan ini serta mempertahankan syarikat mereka,” kata peguam itu.
Mahkamah kemudian membenarkan jaminan RM10,000 dengan seorang penjamin bagi setiap tertuduh dan menetapkan 14 April untuk sebutan kes. – KOSMO! ONLINE


JIM Sabah hantar 653 PATI pulang ke Filipina
Oleh IVAN AMIRUL

15 Mac 2023, 10:57 pm
KOTA KINABALU – Seramai 653 pendatang asing tanpa izin (PATI) dihantar pulang ke negara asal menerusi Program Pemindahan Tahanan PATI Siri Tujuh menerusi Pelabuhan Sandakan hari ini.
Pengarah Jabatan Imigresen Sabah, Datuk SH Sitti Saleha Habib Yusoff berkata, semua PATI warga negara Filipina berkenaan sebelum ini ditahan di Depot Imigresen Kota Kinabalu, Papar serta Tawau.
“Mereka dihantar ke Pelabuhan Zamboanga City, Filipina menggunakan pengangkutan laut.
“Semua yang dipindahkan membabitkan seramai 439 lelaki, 145 wanita dan 69 kanak-kanak yang berusia antara 23 bulan hingga 12 tahun ke bawah manakala bagi dewasa dari 13 hingga 68 tahun.
FOTO IHSAN JIM SABAH
“Kanak-kanak yang terbabit dengan penghantaran pulang adalah bersama ibu bapa serta penjaga masing-masing. Semua tahanan pada kali ini diusir melalui laut dengan menggunakan pengangkutan Feri MV Antonia 1,” katanya dalam kenyataan media hari ini.
Mengulas lanjut, SH Sitti Saleha menyatakan semua PATI berkenaan ditahan di Depot Imigresen selepas didapati melakukan pelbagai kesalahan mengikut Akta Imigresen 1959/63 dan Peraturan–Peraturan Imigresen 1963. – KOSMO! ONLINE


Malaysia kesal trend Islamofobia global masih meningkat
Oleh AMREE AHMAD

15 Mac 2023, 10:11 pm
PUTRAJAYA – Menteri Luar, Datuk Seri Zambry Abd. Kadir meluahkan perasaan sedih kerana masih ada lagi kes muslim di negara tertentu dihalang mengamalkan ajaran Islam.
Menerusi kenyataan bersempena sambutan Hari Antarabangsa Memerangi Islamofobia yang diraikan setiap 15 Mac, katanya, sikap negatif itu menyekat hak kebebasan umat Islam.
“Malaysia amat kesal kerana perasaan syak wasangka, diskriminasi dan sikap kebencian terhadap penganut Islam sejagat telah dilapor meningkat kepada kadar ‘wabak’.
“Islam ialah agama yang berlandaskan keamanan dengan ajarannya menggalakkan penerimaan harmoni kepelbagaian komuniti sejagat.
“Manifestasi tindakan Islamofobia pula boleh menjurus ke arah ekstremisme dan agenda itu seterusnya dibimbangi mampu menjejas usaha keamanan warga dunia,” katanya.
Justeru, masyarakat global tegasnya, perlu melihat isu Islamofobia melangkaui retorik dan mengenal pasti langkah bagi menangani situasi serta sikap yang menyumbang gejala itu.

“Kejayaan negara ini dalam memupuk keharmonian dan diperkukuhkan lagi menerusi konsep Malaysia Madani, boleh dijadikan rujukan serta panduan seluruh dunia.
“Malaysia bersedia menyumbang kepada usaha efektif membanteras Islamofobia dan segala perlakuan kebencian terhadap para penganut agama yang lain,” katanya. – KOSMO! ONLINE